# rādhā-kṛṣṇa-gaṇoddeśa-dīpikā

## bṛhad-bhāgaḥ prathamaḥ

vande guru-pada-dvandvaṁ bhakta-vṛnda-samanvitam |

śrī-caitanya-prabhuṁ vande nityānanda-sahoditam ||1||

śrī-nanda-nandanaṁ vande rādhikā-caraṇa-dvayam |

gopījana-samayuktaṁ vṛndāvana-manoharam ||2||

### granthārambhaḥ

ye sūtritāḥ satā ratyā prasiddhāḥ śāstra-lokayoḥ |

vyākriyante parīvārās te vṛndāvana-nāthayoḥ ||3||[[1]](#footnote-2)

māthura-maṇḍale loke grantheṣu vividheṣu ca |

purāṇe cāgamādau ca tad-bhakteṣu ca sādhuṣu ||4||

te samāsād vilikhyante sva-suhṛt-parituṣṭaye |

anupūrvī-vidhānena rati-prathita-vartmanaḥ ||5||

te kṛṣṇasya parīvārā ye janā vraja-vāsinaḥ |

paśu-pālās tathā viprā bahiṣṭhāś ceti te tridhā ||6||

tatra **paśupālāḥ**—

paśu-pālās tridhā vaiśyā ābhīrā gurjarās tathā |

gopa-vallabha-paryāyā yadu-vaṁśa-samudbhavāḥ ||7||

**vaiśyāḥ**—

prāyo go-vṛttayo mukhyā vaiśyā iti samīritāḥ |

anye’nulomajāḥ kecid ābhīrā iti viśrutāḥ ||8||

**ābhīrāḥ**—

āgavādy anu tat-samyād[[2]](#footnote-3) ābhīrāś ca smṛtā ime |

ābhīrāḥ śūdra-jātīyā go-mahiṣādi-vṛttayaḥ |

ghoṣādi-śabda-paryāyāḥ pūrvato nyūnatāṁ gatāḥ ||9||

**gurjarāḥ**—

kincid ābhīrato nyūnas chagādi-paśu-vṛttayaḥ |

goṣṭha-prānta-kṛtāvāsāḥ puṣṭāṅgā gurjarāh smṛtāḥ ||10||

**viprāḥ**—

sarva-veda-vido viprāḥ yājanādy-adhikāriṇaḥ[[3]](#footnote-4) ||11||

**bahiṣṭhaḥ**—

bahiṣṭhaḥ kāravaḥ proktā nānā-śilpopajīvinaḥ |

ebhiḥ pañca-vidhair eva parivārā harer iha ||12||

pūjyā bhrātṛ-bhaginy-ādyā dūtyo dāsāś ca śilpinaḥ |

dāsikāś ca vayasyāś ca preyasyaś ceti te’ṣṭadhā ||13||

manyā bhrātr-ādayas tasya vayasyāḥ sevakādayaḥ |

śrī-goṣṭha-yuvarājasya preyasyaś ca pura-kramāt ||14||

**pūjyāḥ**—

pūjyāḥ pitāmahādyāś ca tathā jñeyā mahīsurāḥ |

pitāmaho harer gauraḥ sita-keśaḥ sitāmbaraḥ ||15||

maṅgalāmṛta-parjanyaḥ parjanyo nāma ballavaḥ[[4]](#footnote-5) |

yaḥ surarṣer nideśena lakṣmī-bhartur upāsanām ||16||

variṣṭho vraja-goṣṭhīnāṁ sa kṛṣṇasya pitāmahaḥ |

purā nandīśvare cakre śreṣṭha-santati-kāṅkṣayā ||17||

vāg amūrtā tate vyomni[[5]](#footnote-6) prādurāsīt priyaṅkarī |

“tapasānena dhanyena bhāvinaḥ pañca te sutāḥ ||18||

varīyān madhyamas teṣāṁ nanda-nāmā bhaviṣyati |

nandanas tasya vijayī bhavitā vraja-nandanaḥ ||19||

surāsura-śikhā-ratna-nīrājita-padāmbujaḥ |”

tuṣṭas tatra vasann atra prekṣya keśinam āgatam ||20||

parivāraih samaṁ sarvair yayau bhīto bṛhad-vanam |

pitāmahī mahī-mānyā kusumbhābhā harit-paṭā |

varīyasīti vikhyātā kharvā kṣīrābha-kuntalā ||21||

pitṛvyau pitur urjanya-rājanyau ballavau ca yau |

naṭī suverjanākhyāpi[[6]](#footnote-7) pitāmaha-sahodarā ||22||

guṇavīraḥ patir yasyāḥ sūryasyāhvaya-paṭṭanam |

pitā vraja-janānando[[7]](#footnote-8) nando bhuvana-vanditaḥ ||23||

tundilaś candana-rucir bandhujīva-nibhāmbaraḥ |

tila-taṇḍulitaṁ kūrcaṁ dadhāno lamba-vigrahaḥ ||24||

upanandānujo nando vasudeva-suhṛttamaḥ |

gopa-rāja-yaśode ca kṛṣṇa-tātau vrajeśvarau ||25||

vasudevo’pi vasubhir[[8]](#footnote-9) divyatīty eṣa bhaṇyate |

yathā droṇa-svarūpaś ca khyātaś cānakadundubhiḥ ||26||

nāmedaṁ gāruḍe proktaṁ mathurā-mahimā-krame |

vṛṣabhānur vraje khyāto yasya priya-suhṛd-varaḥ ||27||

mātā gopa-yaśo-dātrī yaśodā śyamala-dyutiḥ[[9]](#footnote-10) |

mūrtā vatsalatevāsau śakracāpa-nibhāmbarā ||28||

nātisthūla-tanuḥ kiñcid dīrgha-mecaka-kuntalā |

aindavī kīrtidā yasyāḥ priyā prāṇa-sakhī varā ||29||

gokulādhīśa-gṛhiṇī yaśodā devakī-sakhī |

gopeśvarī goṣṭha-rājñī kṛṣṇa-māteti bhaṇyate ||30||

tathā ca ādi-purāṇe—

dve nāmnī nanda-bhāryāyā yaśodā devakīti ca |

ataḥ sakhyam abhūt tasyā devakyā śauri-jāyayā ||31||

rohiṇī bṛhad-ambāsya praharṣārohiṇī sadā |

snehaṁ yā kurute rāma-snehāt koṭi-guṇaṁ harau ||32||

upanando’bhinandaś ca pitṛvyau pūrvajau pituḥ |

pitṛvyau tu kanīyāṁsau syātāṁ sannanda-nandanau ||33||

ādyaḥ sitāruṇa-rucir dīrgha-kūrco harit-paṭaḥ |

tuṅgī priyāsya sāraṅga-varṇā sāraṅga-śātikā ||34||

dvitiyaḥ kambu-ramya-śrī-lamba-kūrco’sitāmbaraḥ |

bhāryāsya pīvarī nīla-paṭā pāṭala-vigharā ||35||

sunandāpara-paryāyaḥ sannandasya ca pāṇḍuraḥ[[10]](#footnote-11) |

śyāma-celaḥ sita-dvi-tri-keśo’yaṁ keśava-priyaḥ ||36||

bhāryā kuvalayārakta-celā kuvalaya-cchaviḥ |

nandanaḥ śitikaṇṭhābhaś caṇḍāta-kusumāmbaraḥ ||37||

apṛthag-vasatiḥ pitrā[[11]](#footnote-12) taruṇa-praṇayī harau |

atulyāsya priyā vidyut-kāntir abhra-nibhāmbarā ||38||

sānandā nandinī ceti pitur ete sahodare |

kalmāṣa-vasane rikka-dante ca phena[[12]](#footnote-13)-rociṣī ||39||

mahānīlaḥ sunīlaś ca ramaṇav etayoḥ kramāt |

pitur ādya-pitṛvyasya putrau kaṇḍava-daṇḍavau[[13]](#footnote-14) ||40||

subale mudam āptau yau yayoś cāru mukhāmbujam |

rājanyau yau tu dāyādau nāmnā tau cāṭu-bāṭukau ||41||

dadhisārā-haviḥsāre sadharmiṇyau kramāt tayoḥ |

mātāmaho mahotsāho syād asya sumukhābhidhaḥ ||42||

lamba-kambu-sama-śmaśruḥ pakva-jambu-phala-cchaviḥ |

khyātā mātāmahī goṣṭhe pāṭalā nāmadheyataḥ ||43||

mātāmahī tu mahiṣī dadhi-pāṇḍura-kuntalā |

paṭalā pāṭalī-puṣpa-paṭalābhā harit-paṭā ||44||

priyā sahacarī tasyā mukharā nāma ballavī |

vrajeśvaryai dadau stanyaṁ sakhī-sneha-bhareṇa yā ||43||

sumukhasyānujaś cāru-mukho’ñjana-nibha-cchaviḥ |

bharyāsya kulatī-varṇā valākā nāma ballavī |

golo mātāmahī-bhrātā dhūmala-vasana-cchaviḥ ||44||

hasito yaḥ svasur bhārtrā sumukhena krudhoddhuraḥ |

durvāsasam upāsyaiva kulaṁ lebhe vrajojjvalam ||45||

yasya sā jaṭilā bhāryā dhvaṅkha[[14]](#footnote-15)-varṇā mahodarī |

yaśodhara-yaśodeva-sudevādyās tu mātulāḥ ||46||

atasī-puṣpa-rucayaḥ pāṇḍurāmbara-samvṛtāḥ |

yeṣāṁ dhūmrapaṭā bhāryā karkaṭī-kusuma-tviṣaḥ ||47||

remā-romā-suremākhyāḥ pāvanasya pitṛvya-jāḥ |

mātṛsvāsuḥ patir mallaḥ svasā matur yaśasvinī |

yaśodevī-yaśasvinyāv ubhe mātuḥ sahodare ||48||

dadhisārā-haviḥsāre ity anye nāmanī tayoḥ |

jyeṣṭhā śyāmānujā gaurī hiṅgulopama-vāsasī ||49||

caṭu-bāṭukayor bhārye te rājanya-tanūjayoḥ |

putraś cārumukhasyaikaḥ sucāru-nāma-śobhanaḥ ||50||

gola-bhrātuḥ sutā yasya bhāryā nāmnā tulāvatī |

pitāmaha-samās tuṇḍu-kuṭera-puraṭādayaḥ ||51||

kilā’ntakela-tīlāṭa-kṛpīṭa-puraṭādayaḥ |

goṇḍa-kalloṭṭa-kāraṇḍa-tarīṣaṇa-varīṣaṇāḥ |

vīrāroha-varāroha-mukhyā mātāmahopamāḥ ||52||

vṛddhāḥ pitāmahī-tulyāḥ śilābherī śikhāmbarā |

bhāruṇī-bhaṅgurā-bhaṅgī-bhāraśakhā-śikhādayaḥ ||53||

bhāruṇḍā-jaṭilā-bhelā-karālā-karabālikāḥ |

ghargharā-mukharā-ghorā-ghaṇṭā-ghoṇī-sughaṇṭikāḥ ||54||

dhvāṅkaruṇṭī-hāṇḍī-tuṇḍī-ḍiṅgimā-mañjubāṇikāḥ |

cakkiṇī-coṇḍikā-cuṇḍī-ḍiṇḍimā-puṇḍabāṇikāḥ |

ḍāmanī-ḍāmarī-ḍumbī-ḍaṅkā[[15]](#footnote-16) matāmahī-samāḥ ||55||

maṅgalaḥ piṅgalaḥ piṅgo māṭharaḥ pīṭha-paṭṭiśau |

śaṅkaraḥ saṅgaro bhṛṅgo ghṛṇī-ghāṭika-sāraghāḥ ||56||

paṭhīra-daṇḍi-kedārāḥ saurabheya-kalāṅkurāḥ |

dhurīṇa-dhūrva-cakrāṅgā maskarotpala-kambalāḥ ||57||

supakṣa-saudha-hārīta-harikeśa-harādayaḥ |

upanandādayaś cānye sarve’mī janakopamāḥ ||58||

parjanyaḥ sumukhaś cemau mithaḥ sakhyaṁ paraṁ gatau |

vāg-bandhaṁ cakratuḥ prītyā kaiśore tau suhṛd-varau[[16]](#footnote-17) |

tena nandādi-nāmānas tiṣṭhanty anye’pi ballavāḥ ||59||

vatsalā kuśalā tālī medurā masṛnā kṛpā |

śaṅkinī bimbinī mitrā subhagā bhoginī prabhā ||60|

śārikā hiṅgulā nītiḥ kapilā dhamanīdharā |

pakṣatiḥ pāṭakā puṇḍī sutuṇḍā tuṣṭir añjanā ||61||

taraṅgākṣī taralikā śubhadā mālikāṅgadā |

viśālā śallakī veṇā vartikādyāḥ prasūpamāḥ ||62||

ambikā ca kilimbā ca dhātṛke stanya-dāyike |

ambikeyaṁ tayor mukhyā vrajeśvaryāḥ priyā sakhī ||63||

atha **mahīsurāḥ—**

mahīsurās dvividhā gokulantar vasanti ye |

kulam āśritya vartante kecid anye purohitāḥ ||64||

vedagarbho mahāyajvā bhagury-ādyaḥ purodhasaḥ |

samadhenī-mahākavyā vedikadyās tad-aṅganāḥ ||65||

sulabhā gautamī gargī caṇdilādyā dvija-striyaḥ[[17]](#footnote-18) |

kubjikā vāmanī svāhā sulatā sāṇḍilī svadhā |

bhārgavīty-ādayo vṛddhā brāhmaṇyo vraja-pūjitāḥ ||66||

paurṇamāsī bhagavatī sarva-siddhi-vidhāyinī |

kāṣāya-vāsana gaurī kāśa-keśī darāyatā ||67||

manyā vrajeśvarādīnāṁ sarveṣāṁ vraja-vāsinām |

devarṣeḥ priya-śiṣyeyam upadeśena tasya yā ||68||

sāndīpaniṁ sutaṁ preṣṭhaṁ hitvāvantipurīm api |

svābhīṣṭa-daivata-premnā vyākulā gokulaṁ gatā ||69||

atha **yūthaḥ—**

yūthaḥ parijanānāṁ syād dvi-vidhānāṁ mahoccayaḥ |

vayasyo dāsikā dūtya ity asau tri-kulo mataḥ ||70||

yūthasyāvāntarā bhedāḥ kulas tasya tu maṇḍalam |

gaṇasya samavāyaḥ syāt samavāyasya sañcayaḥ ||71||

sañcayasya samājaḥ syāt samājasya samanvayaḥ |

iti bhedā nava jñeyā laghavaḥ kramaśo budhaiḥ ||72||

atha **sakhī-vargaḥ—**

tatrādau kulam ālīnāṁ likhyate tat tri-maṇḍalam[[18]](#footnote-19) |

tāratamyāt tayoḥ premṇāṁ kulasyāsya tri-rūpataḥ ||73||

samājo mandalaṁ ceti gaṇaś ceti tad ucyate |

samājaḥ parama-preṣṭha-sakhīnāṁ prathamo mataḥ ||74||

variṣṭhaś ca varaś ceti sa samanvaya-yugma-bhāk ||75||

tatra **variṣṭhāḥ—**

variṣṭhāḥ sarvataḥ khyātāḥ sadā sacivatāṁ gatāḥ |

tayor evāsamordhvo vā nāsau premṇaḥ samāśrayaḥ ||76||

prapannāḥ sarva-suhṛdāṁ paramādāraṇīyatām |

apara-guṇa-rūpādi-mādhurībhiś ca bhūṣitāḥ ||77||

atha **sakhyaḥ—**

lalitā ca viśākhā ca citrā campakamallikā |

tuṇgavidyendulekhā ca raṇgadevī sudevikā ||78||

tatra **lalitā**—

tatrādyā lalitā-devī syād aṣṭāsu varīyasī |

priya-sakhyā bhavej jyeṣṭhā sapta-viṁśati-vāsaraiḥ ||79||

anurādhātayā khyātā vāmā prakharatāṁ gatāḥ |

gorocanā-nibhāṅgī sā śikhi-piñcha-nibhāmbarā ||80||

jātā mātari sāradyāṁ pitur eṣā viśokataḥ |

patir bhairava-nāmāsyāḥ sakhā govardhanasya yaḥ ||81||[[19]](#footnote-20)

**viśākhā**—

viśākhātra dvitīyā syād ekācāra-guṇa-vratā |

priya-sakhyā janir yatra tatraiṣābhyuditā kṣaṇe |

tārāvali-dukūleyaṁ vidyun nibha-tanu-dyutiḥ ||82||

pituḥ pāvanato jātā mukharāyāḥ svasuḥ sutāt |

jaṭilāyāḥ svasuḥ putryāṁ dakṣiṇāyāṁ tu mātari |

bhaved vivāha-kartāsyā vāhiko nāma ballavaḥ ||83||[[20]](#footnote-21)

**campakalatā**—

tṛtīyā campakalatā phulla-campaka-dīdhitiḥ |

ekenāhnā kaniṣṭheyaṁ cāsa-pakṣa-nibhāmbarā ||84||

pitur ārāmato jātā vāṭikāyāṁ tu mātari |

voḍhā caṇḍākṣa-nāmāsyā viśākhā sadṛśī guṇaiḥ ||85||[[21]](#footnote-22)

**citrā**—

citrā caturthī kāśmīra-gaurī kāca-nibhāmbarā |

ṣaḍ-viṁśatyā kaniṣṭhāhnāṁ mādhavāmoda-medurā ||86||

caturākhyāt pitur jātā sūrya-mitra-pitṛ-vyajāt |

jananyāṁ carcitākhyāyāṁ patir asyās tu pīṭharaḥ ||87||[[22]](#footnote-23)

**tuṅgavidyā**—

pañcamī tuṅgavidyā syāj jyāyasī pañcabhir dinaiḥ |

candra-candana-bhūyiṣṭhā kuṅkuma-dyuti-śālinī ||88||

pāṇḍu-maṇḍana-vastreyaṁ dakṣiṇa-prakharoditā |

medhāyāṁ puṣkarāj jātā patir asyās tu bāliśaḥ ||89||[[23]](#footnote-24)

**indurekhā (indulekhā)**—

indulekhā bhavet ṣaṣṭhī haritālojjvala-dyutiḥ |

dāḍimba-puṣpa-vasanā kaniṣṭhā vāsarais tribhiḥ ||90||

velā-sāgara-saṁjñābhyāṁ pitṛbhyāṁ janim īyuṣī |

vāma-prakharatāṁ yātā patir asyās tu durbalaḥ ||91||[[24]](#footnote-25)

**raṅgadevī**—

saptamī raṅgadevīyaṁ padma-kiñjalka-kāntibhā |

javā-rāgi-dukūleyaṁ kaniṣṭhā saptabhir dinaiḥ ||92||

prāyeṇa campakalatā-sadṛśī guṇato matā |

karuṇā-raṅgasārābhyāṁ pitṛbhyāṁ janim īyuṣī ||93||

asyā vakrekṣaṇo bhartā kanīyān bhairavasya yaḥ |[[25]](#footnote-26)

**sudevī**—

sudevī raṅgadevyās tu yamajā mṛdur aṣṭamī ||94||

rūpādibhiḥ svasuḥ sāmyāt tad-bhrānti-bhara-kāriṇī |

bhrātrā vakrekṣaṇasyeyaṁ pariṇītā kanīyasā ||95||[[26]](#footnote-27)

atha **varāḥ**—

etad-aṣṭaka-kalpābhir aṣṭābhiḥ kathitā varāḥ |

etā dvādaśa-varṣīyāś calad-bālyāḥ kalāvatī ||96||

śubhāṅgadā hiraṇyāṅgī[[27]](#footnote-28) ratnarekhā śikhāvatī |

kandarpa-mañjarī phullakalikā’naṅga-mañjarī ||97||

tatra **kālāvatī**—

mātulo yo’rka-mitrasya gopo nāmnā kalāṅkuraḥ |

kalāvatī sutā tasya sindhumatyām ajāyata ||98||

haricandana-varṇeyaṁ kīra-dyuti-paṭāvṛtā |

kapotaḥ patir etasyā vāhikasyānujas tu yaḥ ||99||

**śubhāṅgadā**—

śubhāṅgadā taḍid-varṇā viśākhāyāḥ kanīyasī |

pīṭharasyānujeneyaṁ pariṇītā patatriṇā ||100||

**hiryaṇyāṅgī**—

hiraṇyāṅgī hiraṇyābhā hariṇī-garbha-sambhavā |

sarva-saundarya-sandoha-mandirī-bhūta-vigrahā ||101||

yajvā yaśasvī dharmātmā gopo nāmnā mahāvasuḥ |

sa mitraṁ ravi-mitrasya vicitra-guṇa-bhūṣitaḥ ||102||

abhilaṣya sutaṁ vīraṁ kanyāṁ cātimanoharām |

iṣṭaṁ bhāguriṇārebhe niyatātmā purodhasā ||103||

tataḥ sudhāmayaḥ ko’pi sucāruś carur[[28]](#footnote-29) utthitaḥ |

nanditas taṁ sucandrāyai sadharmiṇyai ca dattavān ||104||

tam aśnantyāṁ caruṁ tasyām alinde sambhramojjhitā[[29]](#footnote-30) |

suraṅgākhyā vraja-carī kuraṅgī raṅgiṇī-prasūḥ ||105||

āgatya tarasā tasyā lolā kiñcid abhakṣayat |

paśupālī-hariṇyau te tato garbham avāpatuḥ ||106||

sucandrā suṣuve putraṁ stokakṛṣṇaṁ bruvanti yam |

asoṣṭha goṣṭha-madhye sā hiraṇyāṅgīṁ suraṅgikā ||107||

yā sakhī priya-gāndharvā gāndharvāyāḥ priyā sadā |

phullāparājitā-rāji-virājat-paṭa-maṇḍitā ||108||

etāṁ dāratayodārāṁ dadau vṛddhāya goduhe |

jaradgavāya[[30]](#footnote-31) gargasya girā gauravato guroḥ[[31]](#footnote-32) ||109||

**ratnalekhā**—

suto mātṛṣvasuḥ sūrya-sāhvayasya payonidhiḥ |

tasya putravataḥ patnī mitrā kanyābhilāṣiṇī ||110||

śraddhayārādhayāñcakre bhāskaraṁ suta-vaskarā |

prasādena dyuratnasya ratna-lekhām asūta sā ||111||

manaḥ-śilā-rucir asau rolamba-rucirāmbarā |

vṛṣabhānu-sutā-preṣṭhā bhānu-śuśrūṣaṇe ratā ||

vyūḍhā bālye kaḍāreṇa mātā yasya kuṭhārikā |[[32]](#footnote-33)

ghūrṇayantī dṛśau ghore mādhavaṁ prekṣya garjati[[33]](#footnote-34) ||112||

**śikhāvatī**—

dhanyadhanyād abhūt kanyā[[34]](#footnote-35) suśikhāyāṁ śikhāvatī |

karṇikāra-dyutiḥ kundalatikāyāḥ kanīyasī ||113||

jarat-tittiri-kirmīra-paṭā mūrtaiva mādhurī |

udūḍhā garuḍeneyaṁ garjarākhyena[[35]](#footnote-36) goduhā ||114||

**kandarpa-mañjarī—**

kandarpa-mañjarī nāma jātā puṣpākarāt pituḥ |

jananyāṁ kuruvindāyāṁ yasyāḥ pitrā hariṁ varam ||115||

hṛdikṛtya na kutrāpi vivāho’tra na kāryate |

kiṅkirātojjvala-rucir vicitra-sicayāvṛtā ||116||

**phullakalikā**—

śrī-mallāt phullakalikā kamalinyām abhūt pituḥ |

seyam indīvara-śyāmā śakra-cāpa-nibhāsvarā ||117||

sahajenānvitā pīta-tilakenālika-sthale |

viduro’syāḥ patir dūrān mahiṣīr āhvayaty asau ||118||

**anaṅga-mañjarī**—

vasanta-ketakī-kāntir mañjulānaṅga-mañjarī |

yathārthākṣara-nāmeyam indīvara-nibhāmbarā ||119||

durmado madavān asyāḥ patir yo devaraḥ svasuḥ |

priyāsau lalitā-devyā viśākhāyā viśeṣataḥ ||120||

atha **vayasyānāṁ sāmānya-karmāṇi** likhyante—

veśaḥ priya-vayasyāyā guru-paty-ādi-vañcanam |

hariṇā prema-kalahe tasyā evānuyāyitā ||121||

abhisāre sahāyatvam annādi-pariveṣanam |

āsvādanaṁ saha-krīḍā rahasya-parigopanam ||122||

parihāse tu cāturyaṁ[[36]](#footnote-37) paricaryā yathocitam |

utkarṣa-mlāni-kāritvaṁ sva-pakṣa-pratipakṣayoḥ ||123||

tauryatrika-kalollāse ubhayoḥ paritoṣanam |

avakāśocitācāra-sevā-prārthana-bhāṣaṇam ||124||

ity ādi suṣṭhu bhūyiṣṭhaṁ jñeyam āsāṁ vicakṣanaiḥ |

sarvā evākhilaṁ karma jānant kurvate’pi ca ||125||

tatra kāścin niyuktā syūr aniyuktāś ca kāścana |

niyuktāḥ suṣṭhu yā yatra likhyante tāḥ kramād imāḥ ||126||

tathāpi parama-prestha-sakhyaḥ śreṣṭhatayoditāḥ[[37]](#footnote-38) |

sarvatra lalitā-devī paramādhyakṣatāṁ gatā ||127||

svīkṛtākhila-bhāreyaṁ sandhi-vigrahiṇī matā |

aparādhyati rādhāyai mādhave kvāpi daivataḥ ||128||

caṇḍimoddaṇḍita-mukhī sakhī-dūtībhir[[38]](#footnote-39) āvṛtā |

vigrahe prauḍhi-vāde ca prativākyopapattiṣu ||129||

pratibhām upalabdhābhir dhatte vigraham āgrahāt |

āyāti sandhi-samaye taṭastheva sthitā svayam ||130||

bhagavaty-ādibhir dvārair yuktyā sandhiṁ karoty asau |

pauṣpāṇāṁ maṇḍana-cchatra-śayanolloca-veśmanām ||131||

nirmitāv indrajālādeḥ prahelyāṁ cātikovidā |

tāmbūle’dhikṛtā yāḥ syur vayasyā[[39]](#footnote-40) dāsikāś ca yāḥ ||132||

madanonmādinī-vāṭyāṁ yāḥ kinnara[[40]](#footnote-41)-kiśorikāḥ |

prasūna-valli-tāmbūla-vallī-pūga-drumeṣu ca ||133||

sakhyaś ca vana-devyaś[[41]](#footnote-42) ca vara-mālyopajīvinām |

yāḥ kanyakāś ca sarvāsu tāsv eṣādhyakṣatāṁ gatā ||134||

ratnaprabhādayo’ṣṭau yāḥ priya-sakhyo’nukīrtitāḥ |

sarvatra lalitā-devyās tā jñeyāḥ pratyanantarāḥ[[42]](#footnote-43) ||135||

ratnaprabhā-ratikale tatrāpy aṣṭāsu viśrute |[[43]](#footnote-44)

guṇa-saundarya-vaidagdhī-mādhurībhir upāgate[[44]](#footnote-45) ||136||

atha **puṣpeṣu maṇḍanam**—

kirīṭaṁ bāla-pāśyā ca karṇapūro lalāṭikā |

graiveyakāṅgade kāñcī-kaṭake maṇi-bandhanī ||137||

haṁsakaḥ kañculīty-ādi vividhaṁ puṣpa-maṇḍanam |

maṇi-svarṇādi-kḷptasya maṇḍanasyātra yādṛśaḥ |

ākāraś ca prakāraś ca kausumasya ca tādṛśaḥ ||138||

**kirīṭam**—

raṅginī-hema-yūthībhir nava-mālī-sumālibhiḥ |

dhṛti-māṇikya-gomeda-muktendumaṇi-kāntibhiḥ ||139||

vinyastābhir yathā-śobham ābhiḥ suṣṭhu vinirmitam ||140||

kṛta-sapta-’śikhaṁ hema-ketakī-koraka-cchadaiḥ |

citrakair dhātubhiś citraiś citta.hāri harer idam ||141||

kirīṭaṁ puṣpapārākhyaṁ ratna-pārād api priyam |

gāndharvātaḥ kṛtiṁ yasya lalitā samaśikṣata ||142||

tat tu pañca-śikhaṁ puṣpaiḥ pañca-varṇair vinirmitam |

korakair api gāndharvā-bhūṣaṇaṁ mukuṭaṁ bhavet ||143||

**bālapāśyā**—

keśa-bandhana-ḍorī ca vicitraiḥ korakādibhiḥ |

āvalī gumphitā gāḍhaṁ bālapāśyeti kīrtitā ||144||

**karṇapūraḥ**—

tāḍaṅkaṁ kunḍalaṁ puṣpī karṇikā karṇa-veśṭanam |

iti pañca-vidhaḥ proktaḥ karṇapūro’tra śilpibhiḥ ||145||

tatra **tāḍaṅkam**—

tāla-patrākṛtir bhūṣā tāḍaṅkaḥ sa dvidhoditaḥ |

citra-puṣpa-kṛtaḥ svarṇa-ketakī-dalajas tathā ||146||

**kuṇḍalam**—

mayūra-makarāmbhoja-śaśāṅkārdhādi-sannibham |

svānurūpaiḥ kṛtaṁ puṣpaiḥ kuṇḍalaṁ bahudhoditam ||147||

**puṣpī**—

catur-varṇaiḥ kramāt puṣpaiś cakravālatayā kṛtaḥ |

madhye paryāpta-guñjo’yaṁ stavakaiḥ puṣpitocyate ||148||

**karṇikā**—

rājīva-karṇikāyāś ca pita-puṣpair vinirmitā |

bhṛṅgikā-dāḍimī-puṣpa-prota-madhyātra karṇikā ||149||

**karṇa-veṣṭanam**—

yat tu karṇaṁ veṣṭayati vṛttaṁ tat karṇa-veṣṭanam ||150||

**lalāṭikā**—

dvi-varṇa-puṣpa-racitā dvi-pārśvā śoṇa-madhyamā |

alakāvali-mūlasthā puṣpa-pāṭī lalāṭikā ||151||

**graiveyakam**—

vartulaś ca catur-grīvā kausumyo yatra koṣṭhikaḥ |

tad-varṇa-puṣpakair madhyaṁ jñeyaṁ graiveyakaṁ tu tat ||152||

**aṅgadam**—

kḷpta-puṣpa-latā-tantu protair maṇḍalatāṁ gataiḥ |

tri-varṇopary-upary-upta-tri-puṣpānanam aṅgadam ||153||

**kañcī**—

kṣudra-jhallari-saṁvītā citra-gumpha-karānvitā |

pañca-varṇair viracitā kusumaiḥ kāñcir ucyate ||154||

**kaṭakaḥ**—

kuḍya-vṛntair latā-tantau protair ekaikaśas tu yaḥ |

kalpito vividhaiḥ puṣpaiḥ kaṭako bahudhoditaḥ ||155||

**maṇi-bandhanī**—

catur-varṇa-prasūbāṅgā gucchā-lambi-tri-dhārikā |

kara-ḍorī kusuma-jā kīrtitā maṇi-bandhanī ||156||

**haṁsakaḥ**—

pṛthulā ca catuḥ-śṛṅgī puṣpa-śṛṅgāṭa-lambikā |

pāeśve saumanasā gumphāḥ sphuranti haṁsako bhavet ||157||

**kañculī**—

ṣaḍ-varṇa-puṣpa-vinyāsa-sauṣṭhavenāti-citritā |

kastūrī-vāsitākaṇṭha-lambi-gucchātra kañculī ||158||

**chatram**—

śuklaiḥ sūkṣma-śalākāli-paryuptaiḥ kusumaiḥ kṛtam |

svarṇayūthī-cita-cchatra-daṇḍaṁ chatram udīryate ||159||

**śayanam**—

campakāśoka-paryāpta-malli-gumphita-geṇḍukā |

navamālī-kṛtā tūlī vistīrṇā śayanaṁ bhavet ||160||

**ullocaḥ**—

sūcīvāpa-sadṛk citra-puṣpa-vinyāsa-nirmitaḥ |

khaṇḍitaiḥ ketakī-patraiḥ parṇavān malli-lambibhiḥ ||161||

**candrātapaḥ**—

pārśve ca suphalaṁ muktā-sindhuvāra-kalāpakam |

madhya-lambi navāmbhojaś candrātapa itīryate ||162||

**veṣma**—

śarakānḍhaiḥ kṛta-stambhaṁ citra-puṣpādi-samvṛtaiḥ |

puṣpaiḥ kṛta-catuḥ-khaṇḍī vividhair veṣma bhaṇyate ||163||

atha **dūtyaḥ**—

vṛndā-vṛndārikā-melā-muraly-ādyās tu dūtikāḥ |

kuñjādi-saṁskriyābhijñā vṛkṣāyur-veda-kovidāḥ ||164||

vaśīkṛta-sthira-carā[[45]](#footnote-46) dvayoḥ snehena nirbharā |

gaurāṅgī[[46]](#footnote-47) citra-vasanā vṛndā tāsu varīyasī ||165||

**viśākhā**—

viśākhā sarvato-bhadrā[[47]](#footnote-48) prema-narma-sakhī[[48]](#footnote-49) matā |

akhaṇḍā’kṣīṇa-mantreyaṁ govinde narma-karmaṭhā[[49]](#footnote-50) ||166||

parijñātārtha-hṛdayā buddhi-dūtyaika-kovidā |

sāmni kāndarpikopāye dāne bhede ca peśalā ||167||

patrabhaṅgādi-racane mālyāpīḍādi-gumphane |

vicitra-sarvatobhadra[[50]](#footnote-51)-maṇḍalādi-vinirmitau ||168||

nānā-vicitra-sūtreṇa sūcīvāpa-kriyāsu[[51]](#footnote-52) ca |

sūryārādhana-sāmagrī-sādhane ca vicakṣaṇā ||169||

vicitra-deśa-gīteṣu dakṣā dhruva-padādiṣu |

raṅgāvali-prabhṛtayo yāḥ sakhyaś citra-kovidāḥ ||170||

**vastra-dāsyaḥ**—

mādhavī-mālatī-gandhalekhādyā ālayas tathā |

yāś ca vastrādhikāriṇyaḥ sakhyo dāsyaś ca sammatāḥ ||171||

yāraṇya-devy-adhikṛtāḥ sarvānanda-camatkṛtau |

yāś ca prasūna-vṛkṣeṣu sakhyo’dhikṛtim āśritāḥ ||172||

mālikādyāś ca yās tāsu sarvāsv adhyakṣatāṁ gatāḥ |

abhijñā[[52]](#footnote-53) campakalatā dūtya-tantra-praghaṭṭake ||173||

nigūḍhārambha-sambhārā vāco-yukti-viśāradā |

upāyena paṭimnā ca pratipakṣāpakarṣa-kṛt ||174||

phala-prasūna-kandānāṁ sandhāna-prakriyā-vidhau |

hasta-cāturya-mātreṇa nānā-mṛṇ-maya-nirmitau ||175||

ṣaḍ-rasānāṁ parīkṣāsu sūda-śāstre ca kovidā |

sitopalākṛti-paṭur miṣṭa-hasteti viśrutā ||176||

pauragavyasya pacane yāḥ sakhyo dāsikāś ca yāḥ |

kuraṅgākṣī-prabhṛtayaḥ sakhyo yā aṣṭa-saṅkhyakāḥ ||177||

sakaleṣu druma-latā-gulmeṣv adhikṛtāś ca yāḥ |

sakhī-prabhṛtayas tāsu[[53]](#footnote-54) samprāptādhyakṣatām asau ||178||

**citrā—**

citrā vicitrā cāturyā sarvatrāsau praveśinī |

yāne’bhisaraṇābhikhe ṣāḍguṇyasya tṛtīyake[[54]](#footnote-55) ||179||

nikhileṅgita-vijñāne[[55]](#footnote-56) nānā-deśīya-bhāṣite |

dṛṣṭi-mātrāt paricaye madhu-kṣīrādi-vastunaḥ ||180||

kāca-bhājana-nirmāṇe mantre nirmokiṇāṁ tathā[[56]](#footnote-57) |

jyotiḥ-śāstre ca paśu-vrāta-caryāyāṁ kārmaṇe’pi ca ||181||

vṛkṣopacāra-śāstre ca viśeṣāt pāṭavaṁ gatā |

rasānāṁ pānakādīnāṁ suṣṭhu nirmāṇa-karmaṭhā[[57]](#footnote-58) ||182||

aṣṭau rasālikādyāḥ syur yāḥ sakhyaḥ parikīrtitāḥ |

yāś ca preyādhikāriṇyaḥ sakhyo dāsyaś ca sammatāḥ ||183||

divyauṣadhīnāṁ prāyeṇa hīnānāṁ kusumādibhiḥ |

tathā vanasthalīnāṁ ca vīrudhāṁ cādhikāritām ||184||

**tuṅgavidyā—**

labdhāḥ sakhyādayo yāś ca tatraiṣādhyakṣatāṁ gatā |

tuṅgavidyā tu vidyānām aṣṭādaśatayaṁ śritā[[58]](#footnote-59) ||185||

sandhāvatīva kuśalā kṛṣṇa-viśrambha-śālinī |

rasa-śāstre naye nāṭye nāṭakākhyāyikādiṣu ||186||

sarva-gāndharva-vidyāyām ācāryatvam upāśritā |

viśeṣān mārga-gītādau vīṇāyāṁ cātipaṇḍitā ||187||

mañju-medhādayaḥ sakhyo yā aṣṭau parikīrtitāḥ |

yā dūtyaḥ kuśalāḥ sandhau ṣāḍguṇyasyādime guṇe ||188||

saṅgīta-raṅga-śālāyāṁ yāḥ sakhyo’dhikṛtiṁ gatāḥ |

mārdaṅgikyaḥ kalāvatyo nartakī-pramukhāś ca yāḥ ||189||

vṛndāvanāntara-stheṣu janeṣv adhikṛtāś ca yāḥ |

sakhyaś ca jala-devyaś ca tatraivādhyakṣatāṁ gatā ||190||

**indulekhā—**

indulekhā bhaven mallāgama-tantrokta-mantrake |

vijñāta-vaśya-mantreyaṁ sāmudraka-viśeṣa-vit ||191||

hārādi-gumpha-vaicitrye dantra-rañjana-karmaṇi |

sarva-ratna-parīkṣāyāṁ paṭṭa-ḍorādi-gumphane ||192||

lekhe saubhābgya-yantrasya kovidā yad-bhuje dhṛtam |

anyonya-rāgam utpādya saubhāgyaṁ janayed varam ||193||

tuṅgabhadrādayas tv asyāḥ sakhyaḥ syuḥ pratyanantarāḥ |

yās tu sādhāraṇā dūtyo dvayoḥ pālindhikādayaḥ ||194||

tāsāṁ rahasya-vārtānām iyaṁ bhājanatāṁ gatā |

alaṅkāre ca veśe ca koṣa-rakṣā-vidhau ca yāḥ ||195||

sakhyo dāsyo’py adhikṛtā yāś ca vṛndāvanāntare |

sthaleṣv adhikṛtā devyas tāsv adhyakṣatayā sthitā ||196||

**raṅgadevī—**

raṅgadevī sadottuṅga-hāsya-raṅga-taraṅgiṇī |

kṛṣṇāgre’pi priya-sakhī-narma-kautūhalotsukā ||197||

ṣāḍguṇyasya guṇe turye yukti-vaiśiṣṭyam āśritā |

kṛṣṇasyākarṣaṇaṁ mantraṁ tapasā pūrvam īyuṣī ||198||

vicitreṣv aṅga-rāgeṣu gndha-yukta-vidhau ca yāḥ |

kala-kaṇṭhī-prabhṛtayaḥ sakhyo’ṣtau yāḥ prakīrtitāḥ ||199||

sakhyo dāsyo’py adhikṛtā yāś ca dhūpana-karmaṇi |

śiśire’ṅgāra-dhāriṇyas tapartāv api vījane ||200||

āraṇyakeṣu paśuṣu cchekeśu ca mṛgādiṣu |

sakhī-prabhṛtayo yāś ca tatraiṣādhyakṣatāṁ gatā ||201||

**sudevī—**

sudevī keśa-saṁskāraṁ priya-sakhyās tathāñjanam |

aṅga-saṁvāhanaṁ cāsyāḥ kurvatī pārśvagā sadā ||202||

śārikā-śuka-śikṣāyāṁ lāva-kukkuṭa-yodhane[[59]](#footnote-60) |

bhūri-śākuna-śāstre ca khagādi-ruta-bodhane ||203||

candrodayābhra[[60]](#footnote-61)-puṣpādi-vahni-vidyā-vidhāv api |

udvartana-viśeṣe ca suṣṭhu kauśalam āgatā ||204||

gaṇḍūṣa-kṣepa-pātreṣu geṇḍuke śayane’pi ca |

yāḥ kāverī-mukhāḥ sakhyo’syās tāḥ pratyanantarāḥ ||205||

āsanasyādhikāre yāḥ sakhyo dāsyaś ca sammatāḥ |

pratipakṣādi-bhāvānāṁ yā jñānāya caranti ca ||206||

dhūrtāḥ praṇidhi-rūpeṇa nānā-veśa-dharāḥ striyaḥ |

yāś ca pakṣiṣu vanyeṣu cchekeṣv adhikṛtās tathā |

sakhyaś ca vanadevyaś ca tatraiṣādhyakṣatāṁ gatā ||207||

**sakhīnāṁ vibhinna-bhāvāḥ—**

atha śilpa-niyogāder vivṛtiḥ kriyate’dhunā |

vigrahe grahilāḥ sakhyaḥ piṇḍakā nirvitaṇḍikā[[61]](#footnote-62) ||208||

puṇḍarīkā sitākhaṇḍī cārucaṇḍī sudantikā |

akuṇṭhitā kalākaṇṭhī rāmacī mecikādayaḥ ||209||

tamrāṁśukāpi kāntabhā piṇḍake niścitāgamam |

śliṣṭair vacana-śauṭīryair vilajjayati mādhavam ||210||

haridrābhā hariccelā harimitrāṇi yā girā |

vitaṇḍikā vitaṇḍābhir nigrahaiḥ sthānam ānayet ||211||

puṇḍarīkā paṭaṁ dhṛtvā puṇḍarīkājina-cchaviḥ |

puṇḍarīkāṅgabhā tarjet puṇḍarīkākṣam āgasi ||212||

śikhaṇḍinī-tviṣā gaurī-nāmnā sitāmbarā sadā |

vakti kāṭhinya-mādhuryāt sitākhaṇḍīti yā hareḥ ||213||

cārucaṇḍī bhaginyasyāḥ bhṛṅgaśyāmā taḍit-paṭī |

cārucaṇḍatayā vācāṁ cārucaṇḍīti bhaṇyate ||214||

sudantikā śirīṣābhā karuṇṭaka-nibhāmbarā |

karoty ujjvalam apy eṣā pāṭavair asamujjvalam ||215||

akuṇṭhitābja-kāṇḍābhā visakāṇḍa-sitāmbarā |

āgaḥ kṛṣṇasya yā vaṣṭi sva-samāja-samṛddhaye ||216||

kalakaṇṭhī kulī-puṣpa-varṇa-kṣīrodakāmbarā |

vaṣṭi gāndharvikā-mānaṁ yā hareś cātū-kāṅkṣayā ||217||

rāmacī lalitā-dhātryāḥ putrī gaura-śukāṁśukā |

yayā harir durvacobhir uddhave parihasyate ||218||

piṇḍa-puṣpa-ruciḥ pāṇḍu-dukūlā mecakā sadā |

kṛṣṇasya kurute vyaktam āgas tasyeva yā girā ||219||

**atha dūtyaḥ—**

sāgrahā vigrahādau syur dūtyaḥ skhalita-yauvanāḥ |

yayā vīrāpi durvāyā gīrbhir uddhūya hasyate |[[62]](#footnote-63)

peṭarī vāruḍī cārī[[63]](#footnote-64) koṭarī kālaṭippaṇī ||220||

maruṇḍā moraṭā cūḍā cuṇḍarī goṇḍikādayaḥ |

piṇḍakeli-purogānā etāḥ syur vanagāḥ sadā ||221||

viṣakāṇḍopama-jaṭā peṭarī vṛddha-gurjarī |

vāruḍir gāruḍī veṇī-sadṛk cikra-veṇikā ||222||

kucārī-bhaginī cārī tapaḥ-kātyāyanī smṛtā |

kaṭhora-tapasā kātyāyanīṁ devīṁ samāśritā ||223||

ābhīrī pāṇḍu-cikurā rajakī kālaṭippanī |

maruṇḍā muṇḍita-śirāḥ pāṇḍūra-bhrū-kulālikā ||224||

javanā moraṭā kāśa-kusumopama-mūrdhajā |

cūḍāvali-digdha-mukhā lalāṭe palitojjvalā ||225||

cuṇḍarī puṇḍarīkākṣa-stutārdha-jaratī dvijā |

goṇḍikeyaṁ jaradgoṇḍī muṇḍa-pāṇḍu-śikhojjvalā ||226||

**atha sandhi-dūtyaḥ—**

cāturya-sandhi-kuśalāḥ śivadā saumyadarśanā |

suprasādā sadāśāntā śāntidā kāntidādayaḥ ||227||

sarvathā lalitā-devī jīvitād vastutas tv amī |

mādhavasya parīvārais tasyāptā iti manyate ||228||

gāndharvāyāṁ prapannāyāṁ kalahāntaritāṁ daśām |

laliteṅgitam āsādya harer gaṇatayā sthitāḥ ||229||

sarīyeti dhiyā tena nisṛṣṭāḥ pṛthu-yatnataḥ |

kṛti-tuṣṭā nijābhīṣṭaṁ sandhim eva sumantritāḥ ||230||

vidhāya suṣṭhu govindād vindantyaḥ pāritoṣikam |

yānti vṛndāvaneśvaryāḥ prasāda-bhara-pātratām ||231||

rāghavī śivadā saumyadarśanā somavaṁśajā |

pauravī suprasādeyaṁ sadā śāntā tapasvinī ||232||

śāntidā-kāntide ceti bhūmi-deva-kulodbhave |

prasādād eva devarṣer etā vāsaṁ vraje yayuḥ ||233||

**atha dvitīya-maṇḍalam—**

dvitīyo’smān manāṅ nyūna-premā syān maṇḍalāt puraḥ |

samāsama-prema-rūpas tad-vargo’yaṁ nigadyate ||234||

vargaḥ priya-sakhīnāṁ yaḥ sama-premety asau mataḥ |

sa dvidhā syān nitya-siddho bhakti-siddhas tathā bhavet ||235||

nitya-priyāṇāṁ tatrāpi daśa-koṭim ito gaṇaḥ |

samavāyo niyutānāṁ lakṣair aṣṭābhir eva ca ||236||

yad aṣṭakaṁ para-preṣṭha-sakhīr aṣṭānugacchati |

bahavaḥ sañcayās tatra sahasraiḥ ko’pi pañca-ṣaiḥ ||237||

bhavet kaścic catu-pañcaiḥ kaścit tricaturair api |

kutaścid iha sādharmyāt prāyaḥ syāt sañcayaikatā ||238||

samājaḥ sañcayo’nekair eṣāpy eka-samājatā |

bhavet sneha-viśeṣeṇa kaścit ṣoḍaśa-bhāg iha ||239||

viṁśaty api tathā pañca-viṁśatyā triṁśatā tathā |

ṣaṣṭyā kaścit samājaḥ syāc catuḥṣaṣṭy-ādibhis tathā ||240||

catuḥṣaṣṭy-ādibhis tatra samājo’yaṁ prapañcyate |

dvābhyāṁ dvitrais tricaturādibhiś cālījanair bhavet ||241||

catvāriṁśad-yūthaḥ kaścid evaṁ pañca-śatā bhavet |

sarva-bhāvena sādharmye samājo’pi samanvayā ||242||

ratnaprabhā ratnakalā subhadrā ratikā tathā |

sumukhī ca dhaniṣṭhā ca kalahaṁsī kalāpinī ||243||

mādhavī mālatī candrarekhikā kuñjarī tathā |

hariṇī capalā dāmnī surabhiś ca śubhānanā ||244||

kuraṅgākṣī sucaritā maṇḍalī maṇikuṇḍalā |

candrikā candralalitā paṅkajākṣī sumandirā ||245||

rasālikā tilakinī śaurasenī sugandhikā |

rāmiṇī kāmanagarī nāgarī nāgareṇikā ||246||

mañjumedhā sumadhurā sumadhyā madhurekṣaṇā |

tanumadhyā madhuspandā[[64]](#footnote-65) guṇacūḍā varāṅgadā ||247||

tuṅgabhadrā rasottuṅgā raṅgavāṭī susaṅgatā |

citrarekhā vicitrāṅgī modinī madanālasā ||248||

kalakaṇṭhī śaśikalā kamalā madhurendirā |

kandarpasundarī kāmalatikā premamañjarī ||249||

kāverī cāru-kavarā sukeśī mañju-keśikā |

hārahīrā mahāhīrā hārakaṇṭhī manoharā ||250||

śrī-rādhāyā aṣṭa-sakhyaḥ sammohana-tantre—

līlāvatī sādhikā ca candrikā mādhavī tathā |

lalitā vijayā gaurī tathā nandā prakīrtitā ||251||

anyāś cāṣṭau—

kalāvatī rasavatī śrīmatī ca sudhā-mukhī |

viśākhā kaumudī mādhvī śāradā cāṣṭamī smṛtā ||252||

**tatra ratnabhavāḥ—**

etā nopekṣitā uktā nityānām avadhāraṇe |

ity etat-parivārāṇāṁ śrī-vṛndāvana-nāthayoḥ ||

asaṅkhyānāṁ gaṇayituṁ diṅ-mātram iha darśitam |

talpān napānatāmbūla-hillola-sthāsakādayaḥ |

anye’pi ye viśeṣāḥ syuḥ svayaṁ ūhyās tu te budhaiḥ ||

luptatamāsīt kṛpayā, jyotir-ghaṭayaiva bhānumatyāsau |

rūpa-viṣayāpi dṛṣṭiḥ, sarasān śabdān avaikṣiṣṭa ||

śāke dṛg-aśva-śakre, nabhasi[[65]](#footnote-66) nabho-maṇi-dine ṣaṣṭhyām |

vrajapati-sadmani rādhā-kṛṣṇa-gaṇoddeśa-dīpikādīpi ||

iti śrī-rūpa-gosvāmi-pāda-viracitāyāṁ

śrī-rādhā-kṛṣṇa-gaṇoddeśa-dīpikāyāṁ

bṛhad-bhāgaḥ sampūrṇaḥ

||0||

# rādhā-kṛṣṇa-gaṇoddeśa-dīpikā

## laghu-bhāgo dvitīyaḥ

**śrī-kṛṣṇasya rūpādikaṁ—**

sudhā-lāvaṇya-mādhurya-dalitāñjana-cikkaṇaḥ |

indranīla-maṇiḥ kiṁ vā nīlotpala-ruci-prabhā ||1||

kiṁ vā navya-tamālo’pi megha-puñja-manoharaḥ |

prabhā mārakatī kāntiḥ sudhā-lāvaṇya-vāridhiḥ ||2||

pīta-vastra-parīdhāno vanamālā-vibhūṣitaḥ |

nānā-ratna-vibhūṣitāṅgo nānā-keli-rasākaraḥ ||3||

dīrgha-kuñcita-keśo’pi bahu-gandha-sugandhitaḥ |

nānā-puṣpa-mālayā ca cūḍā-dīptir manoharā ||4||

śrīmaṁl-lalāṭa-pāṭīras tilakālaka-śobhitaḥ |

nīlonnata-bhrū-vilāsa-kāminī-citta-mohanaḥ ||5||

ghūrṇamānaṁ sunayanaṁ rakta-nīlotpala-prabham |

khagendra-cañculāvaṇya-sunāsāgraja-sundaraḥ ||6||

manohāri karṇa-yugmaṁ maṇi-kuṇḍala-śobhitam |

nānā-maṇi-kuṇḍālāḍhya-gaṇḍā-sthala-virājitaḥ ||7||

mukha-padmaṁ sulāvaṇyaṁ koṭi-candra-prabhākaram |

nānā-hāsya-sumadhuraś cibuko dīptimān bhavet ||8||

kaṇṭhadeśaḥ sulāvaṇyo mukta-mālā vibhūṣitaḥ |

tribhaṅgo lalita-snigdha-grīvas trailokya-mohanaḥ ||9||

vakṣaḥ-sthalaṁ ca lāvaṇyai ramaṇī-ramaṇotsukam |

maṇi-kaustubha-vidyud-bhā-muktāhāra-vibhūṣitam ||10||

ājānulambita-bhujau keyūra-valayānvitau |

raktotpala-hasta-padmau nānā-cihna-suśobhitau ||11||

gadā-śaṅkha-yava-cchatra-candrārdhāṅkuśa-śobhitau |

dhvaja-padma-yūpa-hala-ghaṭa-mīna-virājitau ||12||

udaraṁ ca sumadhuraṁ lāvaṇya-keli-sundaram |

pṛṣṭha-pārśva-sudhā-ramyaṁ ramaṇī-keli-lālasam ||13||

kaṭi-bimba-sudhāmbhojaṁ kandarpa-mohanotsukam |

rāma-rambhe ivorū dvau nārī-mohana-kārakau ||14||

jānū dvau ca sulāvaṇyau madhurau paramojjvalau |

pāda-padmau sumadhurau ratna-nūpura-bhūṣitau ||15||

javā-puṣpa-sama-rucī nānā-cihna-suśobhitau |

cakrārdha-candrāṣṭa-koṇa-trikoṇa-yava-śobhitau ||16||

ambara-cchatra-kalaśa-śaṅkha-goṣpada-svastikau |

aṅkuśāmbhoja-dhanuṣā jāmbavena ca śobhitau ||17||

aṅgulyo’ruṇabhāḥ samyaṅ nakha-candra-samanvitāḥ |

śrīyutau caraṇāmbhojau nānā-prema-sukhārṇavau ||18||

eteṣāṁ kṛṣṇa-rūpāṇāṁ tulanā na hi vidyate |

kiñcid dīpanārthāya diṅ-mātram iha darśitam ||19||

**atha vayasyāḥ—**

atha śrī-kṛṣṇa-candrasya sakhi-vṛndaṁ ca kathyate |

agra-gāmī vayasyānāṁ pralambārātir agrajaḥ ||20||

**vayasya-bhedāḥ—**

suhṛt-sakhi-priyasakhāḥ priya-narma-sakhas tathā |

vayasyāḥ kṛṣṇa-candrasya sphuṭam atra caturvidhāḥ ||21||

**tatra suhṛt—**

subhadraḥ kuṇḍalo daṇḍī maṇḍalo’mī pitṛvyajāḥ |

sunando nandir ānandī ity ādyā yātaraḥ smṛtāḥ ||22||

subhadro maṇḍalībhadra-bhadravardhana-gobhaṭāḥ |

yakṣendrabhaṭa-bhadrāṅga-vīrabhadrā mahā-guṇāḥ ||23||[[66]](#footnote-67)

kulavīro mahā-bhīmo divya-śaktiḥ suraprabhaḥ |

raṇasthirādayo jyeṣṭha-kalpāḥ saṁrakṣaṇāya ye ||24||

pitṛbhyām abhito bhīta-cittābhyāṁ duṣṭa-kaṁsataḥ |

prāṇa-koṭy-adhika-preṣṭha-putrābhyāṁ viniyojitāḥ ||25||

atrādhyakṣo’mbikā-sūnur vijayākṣas tapasyayā |

yaḥ kilāmbikayā lebhe dhātryopāsya sadāmbikām ||26||

**tatra subhadraḥ—**

sucikkaṇo nīla-varṇaḥ subhadro dīptimān bhavet |

pīta-vastra-paridhāno nānābharaṇa-śobhitaḥ ||27||

upanandaḥ pitā tasya tulā mātā pativratā |

paramojjvala-kaiśoraḥ patnī kundalatā bhavet ||28||

**atha sakhāyaḥ—**

viśāla-vṛṣabhaurjasvi-devaprastha-varūthapāḥ |

mandāra[[67]](#footnote-68)-kusumāpīḍa-maṇibandha-karās tathā[[68]](#footnote-69) ||29||[[69]](#footnote-70)

mandaraś candanaḥ kundaḥ kalinda-kulikādayaḥ |

kaniṣṭha-kalpāḥ sevāyāṁ sakhāyo vipulāgrahāḥ ||30||

atha **priya-sakhāḥ**—

śrīdāmā dāmā sudāmā vasudāmā tathaiva ca |

kiṅkiṇi-bhadrasenāṁśu-stokakṛṣṇā vilāsinaḥ ||31||

puṇḍarīka-viṭaṅkākṣa-kalaviṅka-priyaṅkarāḥ |

śrīdāmādyaḥ samās tatra śrīdāmā pīṭhamardakaḥ ||32||

samasta-mitra-senānāṁ bhadrasenaś camūpatiḥ |

stokakṛṣṇo yathārthākhyaḥ kṛṣṇasya pratyanantaraḥ ||33||

ramayanti priya-sakhāḥ kelibhir vividhair amī |

niyuddha-daṇḍa-yuddhādi-kautukair api keśavam ||34||

ete priya-sakhāḥ śāntāḥ kṛṣṇa-prāṇa-samā matāḥ ||35||

atha **priya-narma-sakhāḥ**—

subalārjuna-gandharva-vasantojjvala-kokilāḥ |

sanandana-vidagdhādyāḥ priya-narma-sakhā matāḥ ||36||

tad-rahasyaṁ tu nāsty eva yad amīṣāṁ na gocaram |

madhumaṅgala-puṣpāṅka-hāsaṅkādyā vidūṣakāḥ ||37||

śrīmān sanandanas tatra sauhṛdānanda-sundaraḥ |

mūrtimān eva rasarāḍ ujjvalāś ca mahojjvalaḥ |

vilāsi-śekharo yasya vilāsena vaśīkṛtaḥ ||38||

**tatrādau śrīdāmā—**

śrīdāmā śyāmala-rucir aṅga-kāntir manoharā |

pītavastra-parīdhāno ratnamālā-vibhūṣitaḥ ||39||

vayaḥ ṣoḍaśa-varṣaṁ ca kiśoraḥ paramojjvalaḥ |

śrī-kṛṣṇasya priyatamo bahu-keli-rasākaraḥ ||40||

vṛṣabhānuḥ pitā tasya mātā ca kīrtidā satī |

rādhānaṅga-mañjarī ca kaniṣṭhā bhaginī bhavet ||41||

**tatra sudāmā—**

īṣad gauraḥ sudāmā ca deha-kāntir manoharā |

nīla-vastra-parīdhāno ratnābharaṇa-bhūṣitaḥ ||42||

pitā ca maṭuko nāma rocanā jananī bhavet |

sukiśora-vayo-veśo nānā-keli-rasotkaraḥ ||43||

**atha subalaḥ—**

subalasya gaura-kānitir nīla-vastra-manoharaḥ |

nānā-ratna-bhūṣitāṅgo nānā-puṣpa-vibhūṣitaḥ ||44||

sārdha-dvādaśa-varṣīyaḥ kaiśora-vayasojjvalaḥ |

sakhī-bhāvaṁ samāśritya nānā-sevā-pariplutaḥ ||45||

dvayor milana-naipuṇyo madhuro bhāva-bhāvitaḥ |

nānā-guṇa-sukhopetaḥ kṛṣṇa-priyatamo bhavet ||46||

**arjunaḥ—**

raktotpala-nibhā kāntir arjuno dīptimān bhavet |

vasane candrakāntiś ca nānā-ratna-suśobhitaḥ ||47||

pitā sudakṣiṇas tasya bhadrā ca jananī bhavet |

jyeṣṭho bhrātā vasudāmā dvayoḥ prema-pariplutaḥ ||48||

sārdhāś caturdaśa samā vayaḥ kaiśorakojjvalaḥ |

nānā-puṣpa-bhūṣitāṅgo vana-mālā-vibhūṣitaḥ ||49||

**gandharvaḥ—**

niśākara-prabhā-kāntir gandharvo rūpavān bhavet |

rakta-vastra-paridhāno nānābharaṇa-saṁyutaḥ ||50||

vayo dvādaśa-varṣaṁ ca kiśora-vayasojjvalaḥ |

nānā-puṣpa-bhūṣitāṅgo gandharvaś ca suśobhitaḥ ||51||

mātā mitrā susādhvī ca vināko janako mahān |

śrī-kṛṣṇasya priyataro nānā-keli-kutūhalaḥ ||52||

**vasantaḥ—**

īṣad-gaurāṅga-kāntiś ca vastraṁ candra-samojjvalam |

nānā-maṇi-bhūṣitāṅgo vasanta ujjvalo bhavet ||53||

ekādaśa-varṣa-vayā nānā-mālya-vibhūṣitaḥ |

mātā ca śāradī sādhvī piṅgalo janako mahān ||54||

**ujjvalaḥ—**

rakta-varṇa-prabhā kāntir ujjvalaḥ paramojjvalaḥ |

tārāvalī-samaṁ vastraṁ muktā-puṣpa-virājitaḥ ||55||

sāgarākhyaḥ pitā tasya mātā veṇī pativratā |

trayodaśa-varṣa-vayāḥ kiśoraḥ paramojjvalaḥ ||56||

**kokilaḥ—**

śubhra-kāntiḥ sulāvaṇyaḥ kokilaḥ paramojjvalaḥ |

nīla-vastra-paridhāno nānā-ratna-vibhūṣitaḥ ||57||

varṣaikādaśakaṁ māsāś catvāro yad-vayaḥ-kramaḥ |

janakaḥ puṣkaro nāma medhā mātā yaśasvinī ||58||

**sanandanaḥ—**

īṣad-gaurāṅga-kāntiś ca śobhitaś ca sanandanaḥ |

nīla-vastra-parīdhāno nānābharaṇa-bhūṣitaḥ ||59||

sārdhāś caturdaśa samā vayo mālya-virājitaḥ |

aruṇākṣaḥ pitā tasya mātā ca mallikā bhavet ||60||

śrīmān sanandanas tatra sauhṛdātma-sundaraḥ |

mūrtimān eva rasarāḍ ujjvalaś ca mahojjvalaḥ ||61||

**vidagdhaḥ—**

rūpaṁ campaka-varṇāḍhyaṁ vidagdho dīptimān bhavet |

śikhikaṇṭha-varṇa-vāsā muktā-mālā-vibhūṣitaḥ ||62||

caturdaśa-varṣa-pūrṇaḥ kiśoraḥ paramojjvalaḥ |

pitā ca maṭuko nāma jananī rocanā bhavet ||63||

sudāmā cāgraja-bhrātā bhaginī suśīlāpi ca |

śrī-kṛṣṇasya priyatamo yugma-bhāva-vibhāvitaḥ ||64||

**tatra śrī-madhumaṅgalaḥ—**

īṣac-chyāmala-varṇo’pi śrī-madhumaṅgalo bhavet |

vasanaṁ gaura-varṇāḍhyaṁ vanam-mālā-virājitaḥ ||65||

pitā sāndīpanir devo mātā ca sumukhī satī |

nāndīmukhī ca bhaginī paurṇamāsī pitāmahī ||66||

viduṣakaḥ kṛṣṇa-sakhaḥ śrī-madhumaṅgalaḥ sadā ||67||[[70]](#footnote-71)

**atha śrī-balarāmaḥ—**

śubhraḥ sphaṭika-varṇāḍhyo balarāmo mahābalaḥ |

nīla-vastra-paridhāno vanamālā-virājitaḥ ||68||

dīrgha-keśaḥ sulāvaṇyaś cūḍā cārur manoharā |

ratna-kuṇḍala-yugmaṁ ca karṇa-yugme virājitaḥ ||69||

nānā-puṣpa-maṇer hāraḥ kaṇṭha-deśe suśobhitaḥ |

keyūra-valayau yugmau bāhu-yugme virājitau ||70||

ratna-nūpura-yugmaṁ ca pāda-yugme suśobhitam |

vasudevaḥ pitā tasya mātā ca rohiṇī bhavet ||71||

nando mitraṁ pitus tasya mātā sādhvī yaśomatī |

bhrātā kanīyān śrī-kṛṣṇaḥ subhadrā bhaginī ca sā ||72||

vayaḥ ṣoḍaśa-varṣaṁ ca kiśora-paramojjvalaḥ |

śrī-kṛṣṇasya priyatamo nānā-keli-rasākaraḥ ||73||

**atha viṭāḥ[[71]](#footnote-72)—**

kaḍāra-bhāratī-bandha-gandha-vedādayo viṭāḥ |

vividhāḥ sevakās tasya sevā-saukhya-parāyaṇaḥ ||74||

**atha ceṭāḥ—**

cetā bhaṅgura-bhṛṅgāra-sāndhika-grahilādayaḥ |

raktakaḥ patrakaḥ patrī madhukaṇṭho madhuvrataḥ |

śālikas tāliko mālī māna-mālādharādayaḥ ||75||

tad-veṇu-śṛṅga-muralī-yaṣṭi-pāśādi-dhāriṇaḥ |

amīṣāṁ ghaṭakāś cāmī dhātūnāṁ copahārakāḥ ||76||

**tatra tāmbūlikāḥ—**

pṛthukāḥ pārśvagāḥ keli-kalālāpa-kalāṅkurāḥ |

pallavo maṅgalaḥ phullaḥ komalaḥ kapilādayaḥ ||77||

suvilāsa-vilāsākṣa-rasāla-rasa-śālinaḥ |

jambūlādyaś ca tāmbūla-pariṣkāra-vicakṣaṇāḥ ||78||

**jala-sevakāḥ—**

payoda-vāridādyāś ca nīra-saṁskāra-kāriṇaḥ |

**vastra-sevakāḥ—**

vastropacāra-nipuṇāḥ sāraṅga-bakulādayaḥ ||79||

**keśa-kāriṇaḥ—**

premakando mahāgandhaḥ sairindhra-madhukandalāḥ |

makarandādayaś cāmī sadā śarīra-kāriṇaḥ ||80||

**gāndhikāḥ—**

sumanaḥ-kusumollāsa-puṣpa-hāsa-harādayaḥ |

gandhāṅga-rāga-mālyādi-puṣpālaṅkṛti-kāriṇaḥ |

dakṣāḥ subandha-karpūra-sugandha-kusumādayaḥ ||81||

**nāpitāḥ—**

nāpitāḥ keśa-saṁskāre mardane darpaṇārpaṇe |

**koṣādhikāriṇaḥ—**

koṣādhikāriṇaḥ svaccha-suśīla-praguṇādayaḥ ||82||

**aparāḥ—**

vimalaḥ komalādyāś ca sthālī-pīṭhādi-dhārakāḥ |

**paricārikāḥ—**

dhaniṣṭhā-candanakalā-guṇamālā-ratiprabhāḥ ||83||

taruṇīnduprabhā śobhārambhādyāḥ paricārikāḥ |

gṛha-mārjana-saṁskārālepa-kṣīrādi-kovidāḥ[[72]](#footnote-73) ||84||

**atha ceṭyaḥ—**

ceṭyaḥ kuraṅgī-bhṛṅgārī-sulambālambikādayaḥ ||85||

**atha carāḥ—**

caturaś cāraṇo dhīmān peśalādyāś carottamāḥ |

caranti gopa-gopīṣu nānā-veśena ye sadā ||86||

**atha dūtāḥ—**

dūtā viśārado tuṅga-vāvadūka-manoramāḥ |

nītisārādayaḥ kelau gopī-kuleṣu ca ||87||

**atha śrī-kṛṣṇasya dūtī-prakaraṇaṁ—**

paurṇamāsī vīrā vṛndā vaṁśī nāndīmukhī tathā |

vṛndārikā tathā melā muralādyāś ca dūtikāḥ ||88||

nānā-sandhāna-kuśalā tayor milana-kāriṇī |

kuñjādi-saṁskriyābhijñā vṛndā tāsu varīyasī ||89||

**tatra paurṇamāsī—**

paurṇamāsyā aṅga-kāntis tapta-kāñcana-sannibhā |

śukla-vastra-parīdhānā bahu-ratna-vibhūṣitā ||90||

pitā surata-devaś ca mātā candrakalā satī |

prabalas tu patis tasyā mahā-vidyā yaśaskarī ||91||

bhrātāpi devaprasthaś ca vraje siddhā-śiromaṇiḥ |

nānā-sandhāna-kuśalā dvayoḥ saṅgama-kāriṇī ||92||

**tatra vīrā—**

vīrā nāma varā khyāta ānyā pūjitā vraje |

vīrā pragalbha-vacanā vṛndā cāṭūkti-peśalā ||93||

eṣā śyāmala-kāntiś ca śuklābha-vasanojjvalā |

nānā-ratna-puṣpa-mālā-bhūṣaṇair bhūṣitāpi ca ||94||

kavalaḥ patir etasyā mātā ca mohinī satī |

tasyā pitā viśālo’pi bhatinī kavalā bhavet ||95||

jaṭilāyāḥ priyatamā jāvaṭākhya-pura-sthitā |

nānā-sandhāna-nipuṇā dvayor milana-ceṣṭiā ||96||

**tatra vṛndāyā viśeṣaḥ—**

tapta-kāñcana-varṇābhā vṛndā kāntir manoharā |

nīla-vastra-parīdhānā muktā-puṣpa-virājitā ||97||

candrabhānuḥ pitā tasyā phullarā jananī tathā |

patir asyā mahīpālo mañjarī bhaginī ca sā ||98||

vṛndāvana-sadā-vāsā nānā-kelī-rasotsukā |

ubhayor milanākāṅkṣī tayoḥ prema-pariplutā ||99||

**tatra nāndīmukhī—**

nāndīmukhī gaura-varṇā paṭṭa-vastra-vidhāriṇī |

sāndīpaniḥ pitā tasyā mātā ca sumukhī satī ||100||

bhrātā madhumaṅgalo’syāḥ paurṇamāsī pitāmahī |

nānā-ratna-bhūṣitāṅgī kaiśora-vayasojjvalā ||101||

nānā-sandhāna-kuśalā nānā-śilpa-vidhāyinī |

dvayor milana-naipuṇyā sadā prema-yutā bhavet ||102||

**atha sādhāraṇa-bhṛtyāḥ—**

śobhana-dīpanādyāś ca dīpikādhāriṇo matāḥ |

sudhākāra-sudhānāda-sānandādyā mṛdaṅginaḥ ||103||

kalāvantas tu mahatīvādino guṇa-śālinaḥ |

vicitra-rāva-madhura-rāvādyās tasya vandinaḥ ||104||

nartakāś candrahāsenduhāsa-candramukhādayaḥ |

kalakaṇṭhaḥ sukaṇṭhaś ca sudhākaṇṭhādayo’py amī ||105||

bhārataḥ sārado vidyāvilāsa-sarasādayaḥ |

sarva-purandhra-nipuṇā rasajñās tāla-dhāriṇaḥ ||106||

kañcukādi-vinirmātā rauciko nāma saucikaḥ |

nirṇejakās tu sumukho durlabho rañjanādayaḥ ||107||

puṇyapuñjas tathā bhāgyarāśir ity asya haḍḍipau |

svarṇa-kārāv alaṅkāra-kārau raṅgaṇa-ṭaṅkanau ||108||

kulālau manthanī-pārīkārau pavana-karmaṭhau |

vardhakī vardhamānākhyaḥ khaṭṭā-śakaṭa-kārakau ||109||

sucitraś ca vicitraś ca khyātau citrakarāv ubhau |

dāma-manthāna-kuṭhāra-peṭī-śikyādi-kāriṇaḥ |

kāravaḥ kuṇḍa-kaṇṭhola-karaṇḍa-kaṭulādayaḥ ||110||

**paśavaḥ—**

maṅgalā piṅgalā gaṅgā piśaṅgī maṇika-stanī |

haṁsī vaṁśīpriyety ādyā naicikās tasya supriyāḥ ||111||

padmagandha-piśaṅgākṣau balīvardāv atipriyau |

suraṅgākhyaḥ kuraṅgo’sya dadhilobhābhidhaḥ kapiḥ ||112||

vyāghra-bhramarakau śvānau rājahaṁsaḥ kalasvanaḥ |

śikhī tāṇḍāvikābhikhyaḥ śukau dakṣa-vicakṣaṇau ||113||

**sthāna-vivaraṇaṁ—**

vṛndāvanaṁ mahodyānaṁ śreyo niḥśreyasād api |

krīḍā-girir yathārthākhyaḥ śrīmān govardhano mataḥ ||114||

nīla-maṇḍapitkā ghaṭṭaḥ kandarā maṇi-kandalī |

ghaṭṭo mānasa-gaṅgāyāḥ pāraṅgo nāma viśrutaḥ ||115||

suvilāsatarā nāma tarir yatra virājate |

nāmnā nandīśvaraḥ śailo mandiraṁ sphurad-indiram ||116||

āsthānī-maṇḍapaḥ pāṇḍu-gaṇḍa-śailāsanojjvalaḥ |

āmoda-vardhano nāma paramāmoda-vāsitaḥ ||117||

pāvanākhyaṁ saraḥ krīḍā-kuñja-puñja-sphurat-taṭam |

kuñjaṁ kāma-mahā-tīrthaṁ mandāro maṇi-kuṭṭimaḥ ||118||

nyagrodha-rājo bhāṇḍīraḥ kadambas tu kadamba-rāṭ |

anaṅga-raṅga-bhūr nāma līlā-pulinam ucyate ||119||

yamunāyā mahā-tīrthaṁ khelā-tīrthaṁ tad ucyate |

parama-preṣṭhayā sārdhaṁ sadā yatra sa khelati ||120||

**atha śrī-kṛṣṇasya vyavahārya-dravyāṇi—**

śaradindus tu mukuro vyajanaṁ madhumārutam |

līlāpadmaṁ sadā-smeraṁ geṇḍukaś citrakorakaḥ ||121||

śiñjinī mañjulaśaraḥ maṇibandhāṭanī-yugam |

vilāsa-kārmaṇaṁ nāma kārmukaṁ karṇa-citritam ||122||

divya-ratna-sphuran-muṣṭis tuṣṭidā nāma kartarī |

mandraghoṣo viṣāṇo’sya vaṁśī bhuvana-mohinī ||123||

rādhā-hṛn-mīna-vaḍiśī mahātmābhidhāpi ca |

ṣaḍ-randhra-bandhurā veṇuḥ khyātā madana-jhaṅkṛtiḥ ||124||

kākalī-mūkita-pikā muralī saralābhidhā |

gauḍī ca gurjarī ceti rāgāvaty anta-vallabhau ||125||

japyaḥ sādhyāṅkitaḥ preṣṭhābhidhānaṁ manur adbhutaḥ |

daṇḍas tu maṇḍano nāma vīṇā nāma taraṅginī ||126||

pāśau paśu-vaśīkārau dohany amṛta-dohanī |

**atha bhūṣaṇāni—**

ambārpitā mahā-rakṣā navaratnāṅkitā bhuje ||127||

aṅgade raṅgadābhikhye caṅkane nāma kaṅkaṇe |

mudrā ratnamukhī pītaṁ vāso nigama-śobhanam ||128||

kiṅkiṇī kala-jhaṅkārā mañjīrau haṁsa-gañjanau |

kuraṅganayanā-citta-kuraṅga-hara-śiñjitau ||129||

hāraṁ tārāvalī[[73]](#footnote-74) nāma maṇimālā taḍit-prabhā |

ruddha-rādhā-pratikṛtir niṣko hṛdaya-modanaḥ ||130||

kaustubhākhyo maṇir yena praviśya hradam auragaḥ |

kāliya-preyasī-vṛnda-hastair āmtopahāritaḥ ||131||

kuṇḍale makarākāre rati-rāgādhidaivate |

kirīṭaṁ ratna-pārākhyaṁ cūḍā cāmara-ḍomarī ||132||

navaratna-viḍambākhyaṁ śikhaṇḍaṁ mukuṭaṁ viduḥ |

rāgavallī tu guñjālī tilakaṁ dṛṣṭi-mohanam ||133||

patra-puṣpa-mayī mālā vanamālā padāvadhiḥ |

vaijayantī tu kusumaiḥ pañca-varṇair vinirmitā ||134||

janmanālaṅkṛtā puṇyā kṛṣṇā bhādrāṣṭamī-niśā |

preyasyā saha rohiṇyā śaśī yasyām udeyivān ||135||

**atha śrī-kṛṣṇasya preyasyaḥ—**

atha tasyānukīrtyante preyasyaḥ paramādbhutāḥ |

ramādibhyo’py uru-prema-saubhāgya-bhara-bhūṣitāḥ ||136||

**tatra śrī-rādhā—**

ābhīra-subhruvāṁ śreṣṭhā rādhā vṛndāvaneśvarī |

asyāḥ sakhyaś ca lalitā-viśākhādyāḥ suviśrutāḥ ||137||

candrāvalī ca padmā ca śyāmā śaivyā ca bhadrikā |

tārā vicitrā gopālī pālikā candraśālikā ||138||

maṅgalā vimalā līlā taralākṣī manoramā |

kandarpa-mañjarī mañju-bhāṣiṇī khañjanekṣaṇā ||139||

kumudā kairavī śārī śāradākṣī viśāradā |

śaṅkarī kuṅkumā kṛṣṇā śāraṅgīndrāvalī śivā ||140||

tārāvalī guṇavatī sumukhī keli-mañjarī |

hārāvalī cakorkākṣī bhāratī kamalādayaḥ ||141||

āsāṁ yūthāni śataśaḥ khyātāny ābhīra-subhruvām |

lakṣa-saṅkhyās tu kathitā yūthe yūthe varāṅganāḥ ||142||

mukhyāḥ syus teṣu yūtheṣu kāntāḥ sarva-guṇottamāḥ |

rādhā candrāvalī bhadrā śyāmalā pālikādayaḥ ||143||

tatrāpi sarvathā śreṣṭhe rādhā-candrāvalīty ubhe |

yūthayos tu tayoḥ santi koṭi-saṅkhyā mṛgīdṛśaḥ ||144||

tayor apy ubhayor madhye sarva-mādhuryato’dhikā |

rādhikā viśrutiṁ yātā yad gāndharvākhyayā śrutau ||145||

asamānordhva-mādhurya-dhuryo gopendra-nandanaḥ |

yasyāḥ prāṇa-parārdhānāṁ parārdhād api vallabhaḥ ||146||

śrī-rādhā-rūpa-lāvaṇyaṁ viśeṣāt parikīrtyate |

nānā-vaidagdhī-naipuṇyā sudhārṇava-svarūpiṇī ||147||

nava-gorocanābhātir druta-hema-sama-prabhā |

kiṁ vā sthirā vidyud iva rūpātiparamojjvalā ||148||

vicitraṁ nīla-vasanaṁ tasyāś ca pariśobhitam |

nānā-muktā-bhūṣitāṅgī nānā-puṣpa-virājitā ||149||

dīrgha-keśī sulāvaṇya-muktā-mālā-suśobhitā |

puṣpa-mālā-suvinyāsyā suveṇī paramojjvalā ||150||

subhālaḥ paramoddīptaḥ sindūra-paribhūṣitaḥ |

nānā-citrālakā bhānti citra-patra-suśobhitāḥ ||151||

bāhu-yugmaṁ sulāvaṇyaṁ nīla-kaṅkaṇa-śobhitam |

anaṅga-daṇḍa-lāvaṇya-mohinī paramā bhavet ||152||

nayanotpala-yugmaṁ ca ākarṇa-pariśobhitam |

kajjalojjvala-dīptiś ca tarilokya-jayinī parā ||153||

nāsikā tila-puṣpābhā muktāveśara-śobhitā |

nānā-sugandha-yuktā sā parā dīptimatī bhavet ||154||

ratna-tāḍaṅka-yugmaṁ ca nānā-citra-vinirmitam |

oṣṭhādharaḥ sudhā-ramyo raktotpala-vinirjitaḥ ||155||

muktā-mālā danta-paṅktī rasanā-pariśobhitā |

mukha-padmaṁ sulāvaṇyaṁ koṭi-candra-prabhākaram |

bimbavac ca sudhāramya-prema-hāsya-yutaṁ bhavet ||156||

cibukasya sulāvaṇyaṁ kandarpa-mohanaṁ param |

masi-binduḥ sulāvaṇyo hemābje bhramarī yathā ||157||

kaṇṭha-deśe citrarekhā muktā-mālā-vibhūṣitā |

pṛṣṭha-grīvā suramyā ca pārśve’pi mohinī bhavet ||158||

vakṣaḥ-sthalaṁ sulāvaṇyaṁ hema-kumbha-suśobhitam |

kañculyācchāditaṁ tasyā muktā-hāra-virājitam ||159||

subāhu-yugalaṁ tasyā lāvaṇya-moha-kāri ca |

ratnāṅgade tayor madhye valayā-pariśobhite ||160||

ratna-kaṅkaṇa-dīpte ca ratna-guccha-virājite |

raktotpalaṁ hasta-yugmaṁ nakha-candra-sudīptakam ||161||

**kara-cihnāni—**

bhṛṅgāmbhoja-śaśikalā-kuṇḍala-cchatra-yūpakaḥ |

śaṅkha-vṛkṣa-kusumaka-cāmara-svastikādayaḥ ||162||

ete cihnāḥ śubhakarā nānā-citra-virājitāḥ |

karāṅgulyaḥ sudīptāś ca ratnāṅgurīya-bhūṣitāḥ ||163||

udaraṁ madhu-lāvaṇyaṁ nimna-nābhi-suśobhitam |

sudhārasa-prapūrṇaṁ ca trailokya-mohanaṁ param ||164||

kṣīṇa-madhyaṁ kaṭi-taṭaṁ lāvaṇya-bhara-bhaṅguram |

bali-trayī-latā-baddhā kiṅkiṇī-jāla-śobhitā ||165||

ūrū dvau rāmarambheva manoja-citta-mohanau |

jānū dvau ca sulāvaṇyau nānā-keli-rasākarau ||166||

śrīpāda-padma-yugmaṁ ca maṇi-nūpura-bhūṣitam |

baṅka-rāja-sulāvaṇya-padāṅgurīya-śobhitam ||167||

**atha-caraṇa-cihnāni—**

śāṅkhendu-kuñjara-yavāṅkuśāś ca ratha-dhvajau |

ḍomara-svasti-matsyādi-śubha-cihnau padāv api ||168||

āpañcadaśa-varṣaṁ ca vayaḥ kaiśorakojjvalam |

mātṛ-koṭer api snigdhā yatra gopendra-gehinī ||169||

vṛṣabhānuḥ pitā tasyā vṛṣabhānur ivojjvalaḥ |

ratnagarbhā kṣitau khyātā kīrtidā jananī bhavet[[74]](#footnote-75) ||170||

pitāmaho mahībhānur indur[[75]](#footnote-76) mātāmaho mataḥ |

mātāmahī-pitāmahyau mukharā-sukhade ubhe ||171||

ratnabhānuḥ śubhānuś ca bhānuś ca bhraṭaraḥ pituḥ |

bhadrakīrtir mahākīrtir kīrticandraś ca mātulāḥ ||172||

mātulyo menakā ṣaṣṭhī gaurī dhātrī ca dhātakī |

svasā kīrtimatī mātur bhānumudrā pitṛṣvasā ||173||

pitṛṣvasṛ-patiḥ kāśo mātṛṣvāsṛ-patiḥ kuśaḥ |

śrīdāmā pūrvajo bhrātā kaniṣṭhānaṅga-mañjarī ||174||

śvaśuro vṛka-gopaś ca devaro durmadābhidhaḥ |

śvaśrūs tu jaṭilā khyātā patimmanyo’bhimanyukaḥ ||175||

nanandā kuṭilā-nāmnī sadā-cchidra-vidhāyinī |

parama-preṣṭha-sakhyas tu lalitā sa-viśākhikā ||176||

sucitrā-campakalatā-raṅgadevī-sudevikā |

tuṅgavidyendulekhe te aṣṭau sarva-gaṇāgrimāḥ ||177||

**tatra priya-sakhyaḥ—**

priya-sakhyaḥ kuraṅgākṣī maṇḍalī maṇi-kuṅgalā |

mālatī candralalitā mādhavī madanālasā ||178||

mañjumedhā śaśikalā sumadhyā madhurekṣaṇā |

kamalā kāmalatikā guṇacūḍā varāṅgadā ||179||

mādhurī candrikā prema-mañjarī tanumadhyamā |

kandarpa-sundarī mañjukeśīty ādyās tu koṭiśaḥ ||180||

**atha jīvita-sakhyaḥ—**

uktā jīvita-sakhyas tu lāsikā kelikandalī |

kādambarī śaśimukhī candrarekhā priyaṁvadā ||181||

madonmadā madhumatī vāsantī kalabhāṣiṇī |

ratnāvalī maṇimatī karpūra-latikādayaḥ ||182||

**atha nitya-sakhyaḥ—**

nitya-sakhyas tu kastūrī manojñā maṇi-mañjarī |

sindūrā candanavatī kaumudī madirādayaḥ ||183||

**atha śrī-rādhāyā mañjaryaḥ—**

anaṅga-mañjarī rūpa-mañjarī rati-mañjarī |

lavaṅga-mañjarī rāga-mañjarī rasa-mañjarī ||184||

vilāsa-mañjarī prema-mañjarī maṇi-mañjarī |

suvarṇa-mañjarī kāma-mañjarī ratna-mañjarī ||185||

kastūrī-mañjarī gandha-mañjarī netra-mañjarī |

śrī-padma-mañjarī līlā-mañjarī hema-mañjarī |

bhānumaty anya-paryāyā supremā rati-mañjarī ||186||

**atha śrī-rādhāyā upāsyaḥ—**

upāsyo jagatāṁ cakṣur bhāgavat padmabāndhavaḥ |

japyaḥ svābhīṣṭa-saṁsargī kṛṣṇa-nāma-mahāmanuḥ |

paurṇamāsī bhagavatī sarva-saubhāgya-vardhinī ||187||

**atha sakhyādi-viśeṣāḥ—**

lalitādyā aṣṭa-sakhyo mañjaryas tad-gaṇaś ca yaḥ |

sarvā vṛndāvaneśvaryāḥ prāyaḥ sārūpyam āgatāḥ ||188||

kānanādi-gatāḥ sakhyo vṛndā-kundalatādayaḥ |

dhaniṣṭhā guṇamālādyā vallaveśvara-gehagāḥ ||189||

kāmadā nāma dhātreyī sakhi-bhāva-viśeṣa-bhāk |

rāgalekhā-kalākelī-mañjulādyās tu dāsikāḥ ||190||

nāndīmukhī-bindumatīty ādyāḥ sandi-vidhāyikāḥ |

suhṛt-pakṣatayā khyātāḥ śyāmalā maṅgalādayaḥ ||191||

pratipakṣatayā khyātiṁ gatāś candrāvalī-mukhāḥ |

kalāvatyo rasollāsā guṇatuṅgā smaroddhurāḥ ||192||

gandharvās tu kalākaṇṭhī sukaṇṭhī pika-kaṇṭhikā |

yā viśākhā-kṛta-gītīr gāyantyaḥ sukhadā hareḥ ||193||

vādayantyaś ca suṣiraṁ tatānaddha-ghanāny api |

māṇikī-narmadā-premavatī-kusuma-peśalāḥ ||194||

sakhyaś ca nitya-sakhyaś ca prāṇa-sakhyaś ca kāścana |

priya-sakhyaś ca parama-preṣṭha-sakhyaḥ prakīrtitāḥ ||195||

**atha śrī-rādhā-bhṛtyāḥ—**

rāgalekhā kalākelī bhūridādyās tu dāsikāḥ |

divākīrti-tanūje tu sugandhā nalinīty ubhe |

mañjiṣṭhā-raṅgarāgākhye rajakasya kiśorike ||196||

pālindrī nāma sairindhṛi citriṇī citrakāriṇī |

māntrikī tāntrikī nāmnā daivajñā daivatāriṇī ||197||

tathā kātyāyanīty ādyā dūtikā vayasādhikāḥ |

ubhe bhāgyavatī-puñjapuṇye haḍḍipa-kanyake ||198||

bhṛṅgī mallī matallī ca pulinda-kula-kanyakāḥ |

kecit kṛṣṇa-gaṇāś cāsyāḥ parivāratayā mataḥ ||199||

gārgī mukhyā mahīpūjyā ceṭyo bhṛṅgārikādayaḥ |

subalojjvala-gandharva-madhumaṅgala-raktakāḥ ||200||

vijayādyā rasālādyā payodādyā viṭādayaḥ |

āsannā sarvadā tuṅgī piśaṅgī kalakandalā ||201||

mañjulā bindulā sandhā mṛdulādyās tu bālikāḥ |

samāṁsamīnāḥ sunadā yamunā bahulādayaḥ ||202||

pīnā vatsatarī tuṅgī kakkhaṭī vṛddha-markaṭī |

kuraṅgī raṅgiṇī khyātā cakorī cārucandrikā ||203||

nija-kuṇḍa-carī tuṇḍīkerī nāma marālikā |

mayūrī tuṇḍikā-nāmnā śārike sūkṣmadhī-śubhe ||204||

bandhāni lalitā-devyā lalitāni sva-nāthayoḥ |

paṭhantyo citrayā vācā ye citrīkurutaḥ sakhīḥ ||205||

**atha bhūṣaṇāni—**

tilakaṁ smarayantrākhyaṁ hāro hari-manoharaḥ |

rocanau ratna-tāḍaṅkau ghrāṇa-muktā prabhākarī ||206||

channa-kṛṣṇa-praticchāyaṁ padakaṁ madanābhidham |

syamantakānya-paryāyaḥ śaṅkhacūḍa-śiromaṇiḥ ||207||

puṣpavantau kṣipan kāntyā saubhāgya-maṇir ucyate |

kaṭakāś caṭakārāvāḥ keyūra-maṇi-karbure ||208||

mudrā nāmāṅkitā nāmnā vipakṣa-mada-mardinī |

kāñcī kāñcana-citrāṅgī nūpure ratna-gopure ||209||

madhusūdanam ārundhe yayoḥ śiñjita-mañjarī |

vāso meghāmbaraṁ nāma kuravinda-nibhaṁ tathā ||210||

ādyaṁ sva-priyam abhrābhaṁ raktamantyaṁ hareḥ priyam |

sudhāṁśu-darpa-haraṇo darpaṇo maṇi-bāndhavaḥ ||211||

śalākā narmadā haimī svastidā ratna-kaṅkatī |

kandarpa-kuhalī nāma bāṭikā puṣpa-bhūṣitā ||212||

svarṇayūthī taḍidvallī kuṇḍaṁ khyātaṁ sva-nāmataḥ |

nīpa-vedī-taṭe yasya rahasya-kathana-sthalī ||213||

mallāraś ca dhanāśrīś ca rāgau hṛdaya-modanau |

chālikyaṁ dayitaṁ nṛtyaṁ vallabhā rudra-vallakī ||214||

janmanā ślāghyatāṁ nītā śuklā bhādrapadāṣṭamī |

kāntā-ṣoḍaśabhī reme yatrāli-nilaye śaśī ||215||[[76]](#footnote-77)

ity etat parivārāṇāṁ śrī-vṛndāvana-nāthayoḥ |

asaṅkhyānāṁ gaṇayituṁ diṅ-mātram iha darśitam[[77]](#footnote-78) ||216||

iti śrī-rūpa-gosvāmi-pāda-viracitāyāṁ

śrī-rādhā-kṛṣṇa-gaṇoddeśa-dīpikāyāṁ

laghu-bhāgaḥ sampūrṇaḥ

||0||

1. ye viśrutaḥ parivārā rādhā-mādhavayor iha | tan-niyogāś ca līlā ca tathā parikarādayaḥ || iti pāṭhāntaram | ayaṁ ślokaḥ granthāntare laghu-bhāge dṛśyate | tatra “loka-śāstrayoḥ” iti pāṭhāntaram. [↑](#footnote-ref-2)
2. ācārāt tena tat-sāmyāt ity api pāṭhaḥ. [↑](#footnote-ref-3)
3. yajanādi-vidhāyinaḥ iti ca pāṭhaḥ. [↑](#footnote-ref-4)
4. parjanyābhidha īryate iti ca pāṭhaḥ. [↑](#footnote-ref-5)
5. vāg asau vitate vyomni iti pāṭhāntaram. [↑](#footnote-ref-6)
6. naṭīsure sujanyākhyā iti ca pāṭhaḥ. [↑](#footnote-ref-7)
7. pitā vrajārpitānandaḥ iti pāṭhāntaram. [↑](#footnote-ref-8)
8. vasuṣu [↑](#footnote-ref-9)
9. yaśodā moda-medurā iti pāthāntaram. [↑](#footnote-ref-10)
10. sannandaḥ kunda-pāṇḍaraḥ iti pāṭhaḥ. [↑](#footnote-ref-11)
11. adriṣv uvāsa pitrā ca iti pāṭhāntaram. [↑](#footnote-ref-12)
12. cikkaṇa- [↑](#footnote-ref-13)
13. kantara-dantarau. [↑](#footnote-ref-14)
14. kāka iti pāṭhaḥ. [↑](#footnote-ref-15)
15. tāmasī-tāmarī-tumbī-taṅkā iti ca pāṭhaḥ. [↑](#footnote-ref-16)
16. supīvarau iti pāṭhaś ca. [↑](#footnote-ref-17)
17. striyo varāḥ iti ca pāṭhaḥ. [↑](#footnote-ref-18)
18. bhartṛ-maṇḍalam iti pāṭhaḥ. [↑](#footnote-ref-19)
19. viśoka-śāradīṁ putrīṁ mukharāṁ cāṭu-vādinīm   
    gorocana-ruk cārvābhāṁ keki-picchābha-vāsasam

    puraḥ-sthitāṁ prasannāsyāṁ sandhi-keli-viśaradām

    aharniśaṁ hitaiṣiṇīṁ tāmbūlādhi-kriyā-yutā |

    citantayel lalitāṁ devīṁ rādhikāyāḥ priyāṁ sakhīṁ

    asyāḥ sakhyaś ca sandheyāḥ pṛthag-ādhikriyāśritāḥ |

    ratnaprabhā ratikalā śubhātha bhadrasaurabhā |

    sumukhī manmathāmodā kalahaṁsī kalāpinī

    ramāstv aṣṭau sakhī-mukhyā lalitājñānuvartinī ||

    sudharmādhva-bodha, rādhā-rahasya-prakāśikā. (nimbārka-sampradāya) [↑](#footnote-ref-20)
20. pavana-dakṣiṇā-putrīṁ kṛṣṇa-priya-priyāṁ sakhīm

    madhyā tārāvalī-vastrāṁ vidyud-gaurīṁ vayaḥ-samāṁ

    sāma-dānaiś ca bhedaiś ca nipuṇāṁ snigdha-mānasām

    sūryārādhana-sāmagrī-citra-vastrādhikāriṇīm

    rādhā-sakhya-sphuratvāsyāṁ viśākhāṁ cintayet sudhī

    asyāḥ sakhyas tathā dhyeyāḥ pṛthag-adhikriyā-yutāḥ

    mādhavī mālatī caiva gandharekhātha kuñjarī

    hariṇī capalā caiva surabhī ca śubhānanā || sudharmādhva-bodhaḥ 39. [↑](#footnote-ref-21)
21. madhyā prāpta-tanūdbhūtāṁ rādhikāyāḥ priyāṁ sakhīm

    nīlapadmāmbara-dharāṁ campa-varṇāṁ sudūtikām

    vādikāṁ campakalatāṁ pāka-kriyādhikāriṇīm

    asyāḥ sakhyas tathā dhyeyāḥ pṛthag-adhikriyāśrayāḥ

    kuraṅgākṣī sucaritā tṛtīyā maṇi-kuṇḍalā

    maṇḍinī candrikā candralatikā kaṭukekṣinī

    campakalatānugāḥ sapta cāṣṭamī ca sumandirā || sudharmādhva-bodhaḥ (39) [↑](#footnote-ref-22)
22. cārviṣā-catura-sutāṁ rādhā-kṛṣṇa-priyā-sakhīm

    mṛdvīṁ jyotiḥṣu śāstreṣu paśu-vidyā-viśāradām

    kuṅkumābha-vapur bharjād dukūla-kanakopamām

    pākakādya-susāmagrī-gandha-toyādhikāriṇīm

    lasantīṁ rādhikā-pārśve sphurantīṁ sakhya-viśrutām

    citrāṁ rādhā-sakhīṁ dhyāyet sa-smitāṁ hita-cintikām

    asyāḥ sakhyas tathā dhyeyās tat-tad-adhikriyānvitāḥ

    rasālikā tilakinī śaurasenī sugandhikā

    rāmitā-kāmanāgaryau nāgarī nāgaveṇukā || iti tathā. [↑](#footnote-ref-23)
23. sumalayaja-karpūra-kuṅkumābhā varāṅgī

    valaya-valita-hastā pāṇḍu-vastrā sukeśī

    paṭhita-sakala-śāstrā sādhu-saṅgīta-vidyā

    rucira-tanu-sakhīyaṁ kṛṣṇa-candra-priyāyāḥ

    khalu janaka-jananyau puṣkara-subhruvo’syāḥ

    yugala-rata-hṛdor medhodarī pakṣmalākṣyāḥ

    prakhara-vacana-līnā pāṇi-vīṇā-pravīṇā

    hy adhikṛti-hita-sindhus tuṅgavidyā vicintyā || iti tathā | [↑](#footnote-ref-24)
24. velā-sāgara-tanayā rādhā-sakhī suśobhanā

    sneha-rasa-dravad-gātrā preyasy-atisukhāvahā

    haritāla-nibhā śyāmā dāḍimī-puṣpa-vāsasā

    koka-śāste vaśīkartṛ-zkikā kośa-sādhikā

    rādhikā-priya-kṛtaḥ sakhyaḥ saubhāgya-yantra-lekhikā

    indulekhā yathā dhyeyā vāmā-prakhara-dūtikā

    asyāḥ sakhyas tathā dhyeyāḥ pṛthag-adhikriyāvahāḥ

    tuṅgabhadrā-rasottuṅgā-bhāvavaryā-sumaṅgalāḥ

    citralekhā vicitrāṅgī modinī madirālasā || iti tathā. [↑](#footnote-ref-25)
25. padma-kiñjalka-varṇābha-japā-puṣpābha-vāsasī

    karuṇā-raṅgasārābhyāṁ pitṛbhyāṁ janmanīyuṣī

    anulekha-kriyābhijñā kaniṣṭhā saptabhir dinaiḥ

    rādhikā-kṛṣṇayoḥ preṣṭhā tiṣṭhayor aṅkayālayā

    rādhā-kṛṣṇasya sandṛṣṭiḥ kṛṣṇa-kaṭākṣa-gocarā

    vāma-bhāge sthita-madhyā siddha-mauktika-jalpikā

    raṅgadevī rasa-drāvā lasantī rādhikāntike

    asyāḥ sakhyas tathā dhyeyāḥ svādhikāra-praharṣitāḥ

    kalakaṇṭhī śaśikalā kamalā madhurendirā

    kandarpasundarī kāmalatikā premamañjarī [↑](#footnote-ref-26)
26. sudevī raṅgadevyās tu yamalā sā kanīyasī

    rūpādibhiḥ samā vastrā tad-bhrānti-bhara-kāriṇī

    jyeṣṭhānvaya-suvikhyātā mṛdu-śrī-rādhikā-sakhī

    śuka-śārikā-pāṭhajñā kandukā-kṣepa-bhājanā

    keśa-saṁsthāṁ janādibhyaḥ śakunākhyāna-vittamā

    dhyeyāś cāsyāḥ sakhī-mukhyāḥ svādhikāra-krīyādṛtāḥ

    kāverī cārukavarī mañjukeśī sukeśikā

    harihīrā mahāhīrā hārakaṇṭhī manoharā

    sudevy-anugatā mukhyā hy aṣṭau tā yūtha-nāyikāḥ || iti tathā. [↑](#footnote-ref-27)
27. hiraṇyākṣīti kvacit. [↑](#footnote-ref-28)
28. yajñīyam annam. [↑](#footnote-ref-29)
29. tamasvinyāṁ caruṁ prāśya sandimetāsya jābhataḥ ity api pāṭho dṛśyate. sa neṣṭaḥ. [↑](#footnote-ref-30)
30. vṛddhokṣas tu jaradgavaḥ. [↑](#footnote-ref-31)
31. “jarasā rāja-yogyo’sau girā gauravataḥ pitā” ity atra pāṭhāntaram. [↑](#footnote-ref-32)
32. “cacāraikena bhāvena mātā yasyārdha-cārikā” iti pāṭhāntaram. “kucā vāṇy ekatāreṇa mātā yasya kuṭhārikā” ity api. [↑](#footnote-ref-33)
33. tarjatīti pāṭhāntaram. [↑](#footnote-ref-34)
34. dhenudhanyād abhūd dhanyāṁ iti. vitudhanyād abhūt iti kvacic ca. [↑](#footnote-ref-35)
35. garuḍākhyena iti. [↑](#footnote-ref-36)
36. pavitra-citta-cāturyam iti pāṭho’pi dṛśyate. [↑](#footnote-ref-37)
37. śreṣṭhatamoditāḥ iti pāṭhāntaram. [↑](#footnote-ref-38)
38. dyutibhiḥ iti pāṭhāntaram. [↑](#footnote-ref-39)
39. asyās tu iti pāṭhāntaram. [↑](#footnote-ref-40)
40. manuṣyākāras turaṅga-vadanaḥ sattva-viśeṣaḥ kinnaraḥ. [↑](#footnote-ref-41)
41. baladevasya iti pāṭho neṣṭaḥ. [↑](#footnote-ref-42)
42. jñeyāḥ pratyantarāḥ sadā iti pāṭhāntaram. [↑](#footnote-ref-43)
43. ratnabhārabhikāle tatrāpy aṣṭāsu vistṛtiṁ gate iti pāṭhāntaram. [↑](#footnote-ref-44)
44. mādhurībhiḥ kalāṁ gate iti pāṭhaḥ. [↑](#footnote-ref-45)
45. vaśīkṛta-sthāna-varā iti pāṭho neṣṭaḥ. [↑](#footnote-ref-46)
46. gaurāṅgyaḥ iti pāṭho neṣṭaḥ. [↑](#footnote-ref-47)
47. navato-bhadrā [↑](#footnote-ref-48)
48. priya-narma-sakhīti pāṭho neṣṭaḥ. [↑](#footnote-ref-49)
49. karmakā iti pāṭhaḥ. [↑](#footnote-ref-50)
50. citra-kāvya-viśeṣaḥ. [↑](#footnote-ref-51)
51. sucira-prakriyāsu iti pāṭhaḥ. [↑](#footnote-ref-52)
52. tṛtīyā [↑](#footnote-ref-53)
53. sarvāḥ [↑](#footnote-ref-54)
54. tṛtīyakāḥ [↑](#footnote-ref-55)
55. lekhe’pīṅgita-vijñāne [↑](#footnote-ref-56)
56. tan-madhyormi-vinirmitau [↑](#footnote-ref-57)
57. nirmāṇa-karmaṇi [↑](#footnote-ref-58)
58. aṣṭadaśatayāṁśitā [↑](#footnote-ref-59)
59. naukā-kukkuṭa-khelane iti pāṭhaḥ. [↑](#footnote-ref-60)
60. -ārdra iti pāṭhaḥ. [↑](#footnote-ref-61)
61. piṇḍa-keli-vitaṇḍikā iti pāṭhāntaram. [↑](#footnote-ref-62)
62. eṣā paṅktir na sarvatra labhyate. [↑](#footnote-ref-63)
63. peṭarir vāruḍiś caiva iti pāṭhaḥ. cārī tu 223-sāṅkhyaka-śloke lakṣitā. [↑](#footnote-ref-64)
64. madhusāndrā iti bhakti-ratnākare (5.3724) [↑](#footnote-ref-65)
65. 1472 śake. [↑](#footnote-ref-66)
66. = bhakti-rasāmṛta-sindhu 3.3.23. [↑](#footnote-ref-67)
67. maranda (BRS) [↑](#footnote-ref-68)
68. karandhamāḥ (BRS) [↑](#footnote-ref-69)
69. = bhakti-rasāmṛta-sindhu 3.3.30-31. [↑](#footnote-ref-70)
70. vikṛtāṅga-vaco veśair hāsya-kārī vidūṣakaḥ | sāhitya-darpaṇe ca—kusuma-vasantādy-abhidhaḥ karma-vapur-veśa-bhāṣādyaiḥ | hāsya-karaḥ kalahayati vidūṣakaḥ syāt sva-karma-jñaḥ || [↑](#footnote-ref-71)
71. viṭa-lakṣaṇaṁ, yathā sāhitya-darpaṇe (3.43)—sambhoga-hīna-sampad viṭas tu dhūrtaḥ kalaika-deśa-jñaḥ | veśopacāra-kuśalo vāgmī madhuro’tha bahu-mato goṣṭhyām || [↑](#footnote-ref-72)
72. gṛha-saṁmārjanālepa-kṣīrāvārtādi-kovidāḥ iti ca pāṭhaḥ | [↑](#footnote-ref-73)
73. saptaviṁśatir mauktikā tārāvalīti koṣādau prasiddham | [↑](#footnote-ref-74)
74. jananī kīrtidākhyayā ity api pāṭhaḥ | [↑](#footnote-ref-75)
75. bindur ity api pāṭhaḥ | [↑](#footnote-ref-76)
76. ṣoḍaśyā bhāryayā reme yatrāli-nilaye vidhuḥ | ity api pāṭhaḥ | [↑](#footnote-ref-77)
77. aśakyānāṁ gaṇayituṁ dig eva kila darśitā iti ca pāṭhaḥ | [↑](#footnote-ref-78)